pli: Āturarūpomhi sake nivesane;


nikaya: pv

layer: root

title_pli: Petavatthu Ubbarivagga

pli: Buddhaṁ vigatarajaṁ vitiṇṇakaṅkhaṁ,


pli: Addakkhiṁ sugataṁ anomapaññaṁ.


pli: Svāhaṁ muditamano pasannacitto,


pli: Añjaliṁ akariṁ tathāgatassa;


pli: Tāhaṁ kusalaṁ karitvāna kammaṁ,


pli: Tidasānaṁ sahabyataṁ gato”ti.


pli: “Acchariyaṁ vata abbhutaṁ vata,


pli: Añjalikammassa ayamīdiso vipāko;


pli: Ahampi muditamano pasannacitto,


pli: Ajjeva buddhaṁ saraṇaṁ vajāmī”ti.


pli: “Ajjeva buddhaṁ saraṇaṁ vajāhi,


pli: Dhammañca saṅghañca pasannacitto;


pli: Tatheva sikkhāya padāni pañca,


pli: Akhaṇḍaphullāni samādiyassu.


pli: Pāṇātipātā viramassu khippaṁ,


pli: Loke adinnaṁ parivajjayassu;


pli: Amajjapo mā ca musā bhaṇāhi,


pli: Sakena dārena ca hohi tuṭṭho”ti.


pli: “Atthakāmosi me yakkha,


pli: hitakāmosi devate;


pli: Karomi tuyhaṁ vacanaṁ,


pli: tvaṁsi ācariyo mamāti.


pli: Upemi saraṇaṁ buddhaṁ,


pli: dhammañcāpi anuttaraṁ;


pli: Saṅghañca naradevassa,


pli: gacchāmi saraṇaṁ ahaṁ.


pli: Pāṇātipātā viramāmi khippaṁ,


pli: Loke adinnaṁ parivajjayāmi;


pli: Amajjapo no ca musā bhaṇāmi,


pli: Sakena dārena ca homi tuṭṭho”ti.


pli: Maṭṭhakuṇḍalīpetavatthu pañcamaṁ.


pli: 6. Kaṇhapetavatthu


pli: “Uṭṭhehi kaṇha kiṁ sesi,


pli: Ko attho supanena te;


pli: Yo ca tuyhaṁ sako bhātā,


pli: Hadayaṁ cakkhu ca dakkhiṇaṁ;


pli: Tassa vātā balīyanti,


pli: Sasaṁ jappati kesavā”ti.


pli: “Tassa taṁ vacanaṁ sutvā,


pli: rohiṇeyyassa kesavo;


pli: Taramānarūpo vuṭṭhāsi,


pli: bhātusokena aṭṭito.


pli: Kiṁ nu ummattarūpova,


pli: kevalaṁ dvārakaṁ imaṁ;


pli: Saso sasoti lapasi,


pli: kīdisaṁ sasamicchasi.


pli: Sovaṇṇamayaṁ maṇimayaṁ,


pli: Lohamayaṁ atha rūpiyamayaṁ;


pli: Saṅkhasilāpavāḷamayaṁ,


pli: Kārayissāmi te sasaṁ.


pli: Santi aññepi sasakā,


pli: araññavanagocarā;


pli: Tepi te ānayissāmi,


pli: kīdisaṁ sasamicchasī”ti.


pli: “Nāhamete sase icche,


pli: ye sasā pathavissitā;


pli: Candato sasamicchāmi,


pli: taṁ me ohara kesavā”ti.


pli: “So nūna madhuraṁ ñāti,


pli: jīvitaṁ vijahissasi;


pli: Apatthiyaṁ patthayasi,


pli: candato sasamicchasī”ti.


pli: “Evañce kaṇha jānāsi,


pli: yathaññamanusāsasi;


pli: Kasmā pure mataṁ puttaṁ,


pli: ajjāpi manusocasi.


pli: Na yaṁ labbhā manussena,


pli: amanussena vā pana;


pli: Jāto me mā mari putto,


pli: kuto labbhā alabbhiyaṁ.


pli: Na mantā mūlabhesajjā,


pli: osadhehi dhanena vā;


pli: Sakkā ānayituṁ kaṇha,


pli: yaṁ petamanusocasi.


pli: Mahaddhanā mahābhogā,


pli: raṭṭhavantopi khattiyā;


pli: Pahūtadhanadhaññāse,


pli: tepi no ajarāmarā.


pli: Khattiyā brāhmaṇā vessā,


pli: suddā caṇḍālapukkusā;


pli: Ete caññe ca jātiyā,


pli: Ye mantaṁ parivattenti,


pli: chaḷaṅgaṁ brahmacintitaṁ;


pli: Ete caññe ca vijjāya,


pli: Isayo vāpi ye santā,


pli: saññatattā tapassino;


pli: Sarīraṁ tepi kālena,


pli: vijahanti tapassino.


pli: Bhāvitattā arahanto,


pli: katakiccā anāsavā;


pli: Nikkhipanti imaṁ dehaṁ,


pli: puññapāpaparikkhayā”ti.


pli: “Ādittaṁ vata maṁ santaṁ,


pli: ghatasittaṁva pāvakaṁ;


pli: Vārinā viya osiñcaṁ,


pli: sabbaṁ nibbāpaye daraṁ.


pli: Abbahī vata me sallaṁ,


pli: sokaṁ hadayanissitaṁ;


pli: Yo me sokaparetassa,


pli: puttasokaṁ apānudi.


pli: Svāhaṁ abbūḷhasallosmi,


pli: sītibhūtosmi nibbuto;


pli: Na socāmi na rodāmi,


pli: tava sutvāna bhātika”.


pli: Evaṁ karonti sappaññā,


pli: ye honti anukampakā;


pli: Nivattayanti sokamhā,


pli: ghaṭo jeṭṭhaṁva bhātaraṁ.


pli: Yassa etādisā honti,


pli: amaccā paricārakā;


pli: Subhāsitena anventi,


pli: ghaṭo jeṭṭhaṁva bhātaranti.


pli: Kaṇhapetavatthu chaṭṭhaṁ.


pli: 7. Dhanapālaseṭṭhipetavatthu


pli: “Naggo dubbaṇṇarūposi,


pli: kiso dhamanisanthato;


pli: Upphāsuliko kisiko,


pli: ko nu tvamasi mārisa”.


pli: “Ahaṁ bhadante petomhi,


pli: duggato yamalokiko;


pli: Pāpakammaṁ karitvāna,


pli: petalokaṁ ito gato”.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Nagaraṁ atthi paṇṇānaṁ,


pli: erakacchanti vissutaṁ;


pli: Tattha seṭṭhi pure āsiṁ,


pli: dhanapāloti maṁ vidū.


pli: Asīti sakaṭavāhānaṁ,


pli: hiraññassa ahosi me;


pli: Pahūtaṁ me jātarūpaṁ,


pli: muttā veḷuriyā bahū.


pli: Tāva mahaddhanassāpi,


pli: na me dātuṁ piyaṁ ahu;


pli: Pidahitvā dvāraṁ bhuñjiṁ,


pli: mā maṁ yācanakāddasuṁ.


pli: Assaddho maccharī cāsiṁ,


pli: kadariyo paribhāsako;


pli: Dadantānaṁ karontānaṁ,


pli: vārayissaṁ bahū jane.


pli: Vipāko natthi dānassa,


pli: saṁyamassa kuto phalaṁ;


pli: Pokkharaññodapānāni,


pli: ārāmāni ca ropite;


pli: Papāyo ca vināsesiṁ,


pli: dugge saṅkamanāni ca.


pli: Svāhaṁ akatakalyāṇo,


pli: katapāpo tato cuto;


pli: Upapanno pettivisayaṁ,


pli: khuppipāsasamappito.


pli: Pañcapaṇṇāsavassāni,


pli: yato kālaṅkato ahaṁ;


pli: Nābhijānāmi bhuttaṁ vā,


pli: pītaṁ vā pana pāniyaṁ.


pli: Yo saṁyamo so vināso,


pli: yo vināso so saṁyamo;


pli: Petā hi kira jānanti,


pli: yo saṁyamo so vināso.


pli: Ahaṁ pure saṁyamissaṁ,


pli: nādāsiṁ bahuke dhane;


pli: Santesu deyyadhammesu,


pli: dīpaṁ nākāsimattano;


pli: Svāhaṁ pacchānutappāmi,


pli: attakammaphalūpago.


pli: Uddhaṁ catūhi māsehi,


pli: kālaṅkiriyā bhavissati;


pli: Ekantakaṭukaṁ ghoraṁ,


pli: nirayaṁ papatissahaṁ.


pli: Catukkaṇṇaṁ catudvāraṁ,


pli: vibhattaṁ bhāgaso mitaṁ;


pli: Ayopākārapariyantaṁ,


pli: ayasā paṭikujjitaṁ.


pli: Tassa ayomayā bhūmi,


pli: jalitā tejasā yutā;


pli: Samantā yojanasataṁ,


pli: pharitvā tiṭṭhati sabbadā.


pli: Tatthāhaṁ dīghamaddhānaṁ,


pli: Dukkhaṁ vedissa vedanaṁ;


pli: Phalaṁ pāpassa kammassa,


pli: Tasmā socāmahaṁ bhusaṁ.


pli: Taṁ vo vadāmi bhaddaṁ vo,


pli: yāvantettha samāgatā;


pli: Mākattha pāpakaṁ kammaṁ,


pli: āvi vā yadi vā raho.


pli: Sace taṁ pāpakaṁ kammaṁ,


pli: karissatha karotha vā;


pli: Na vo dukkhā pamutyatthi,


pli: uppaccāpi palāyataṁ.


pli: Matteyyā hotha petteyyā,


pli: kule jeṭṭhāpacāyikā;


pli: Sāmaññā hotha brahmaññā,


pli: evaṁ saggaṁ gamissathā”ti.


pli: Dhanapālaseṭṭhipetavatthu sattamaṁ.


title_pli: Petavatthu Uragavagga

pli: 2. Sūkaramukhapetavatthu


pli: “Kāyo te sabbasovaṇṇo,


pli: sabbā obhāsate disā;


pli: Mukhaṁ te sūkarasseva,


pli: kiṁ kammamakarī pure”.


pli: “Kāyena saññato āsiṁ,


pli: vācāyāsimasaññato;


pli: Tena metādiso vaṇṇo,


pli: yathā passasi nārada.


pli: Taṁ tyāhaṁ nārada brūmi,


pli: Sāmaṁ diṭṭhamidaṁ tayā;


pli: Mākāsi mukhasā pāpaṁ,


pli: Mā kho sūkaramukho ahū”ti.


pli: Sūkaramukhapetavatthu dutiyaṁ.


pli: 8. Cūḷaseṭṭhipetavatthu


pli: “Naggo kiso pabbajitosi bhante,


pli: Rattiṁ kuhiṁ gacchasi kissa hetu;


pli: Ācikkha me taṁ api sakkuṇemu,


pli: Sabbena vittaṁ paṭipādaye tuvan”ti.


pli: “Bārāṇasī nagaraṁ dūraghuṭṭhaṁ,


pli: Tatthāhaṁ gahapati aḍḍhako ahu dīno;


pli: Adātā gedhitamano āmisasmiṁ,


pli: Dussīlyena yamavisayamhi patto.


pli: So sūcikāya kilamito tehi,


pli: Teneva ñātīsu yāmi āmisakiñcikkhahetu;


pli: Adānasīlā na ca saddahanti,


pli: Dānaphalaṁ hoti paramhi loke.


pli: Dhītā ca mayhaṁ lapate abhikkhaṇaṁ,


pli: ‘Dassāmi dānaṁ pitūnaṁ pitāmahānaṁ’;


pli: Tamupakkhaṭaṁ parivisayanti brāhmaṇā,


pli: ‘Yāmi ahaṁ andhakavindaṁ bhottun’”ti.


pli: Tamavoca rājā “anubhaviyāna tampi,


pli: Eyyāsi khippaṁ ahamapi kassaṁ pūjaṁ;


pli: Ācikkha me taṁ yadi atthi hetu,


pli: Saddhāyitaṁ hetuvaco suṇomā”ti.


pli: “Tathā”ti vatvā agamāsi tattha,


pli: Bhuñjiṁsu bhattaṁ na ca dakkhiṇārahā;


pli: Paccāgami rājagahaṁ punāparaṁ,


pli: Pāturahosi purato janādhipassa.


pli: Disvāna petaṁ punadeva āgataṁ,


pli: Rājā avoca “ahamapi kiṁ dadāmi;


pli: Yena tuvaṁ cirataraṁ pīṇito siyā”ti.


pli: “Buddhañca saṅghaṁ parivisiyāna rāja,


pli: Annena pānena ca cīvarena;


pli: Taṁ dakkhiṇaṁ ādisa me hitāya,


pli: Evaṁ ahaṁ cirataraṁ pīṇito siyā”ti.


pli: Tato ca rājā nipatitvā tāvade,


pli: Dānaṁ sahatthā atulaṁ daditvā saṅghe;


pli: Ārocesi pakataṁ tathāgatassa,


pli: Tassa ca petassa dakkhiṇaṁ ādisittha.


pli: So pūjito ativiya sobhamāno,


pli: Pāturahosi purato janādhipassa;


pli: “Yakkhohamasmi paramiddhipatto,


pli: Na mayhamatthi samā sadisā mānusā.


pli: Passānubhāvaṁ aparimitaṁ mamayidaṁ,


pli: Tayānudiṭṭhaṁ atulaṁ datvā saṅghe;


pli: Santappito satataṁ sadā bahūhi,


pli: Yāmi ahaṁ sukhito manussadevā”ti.


pli: Cūḷaseṭṭhipetavatthu aṭṭhamaṁ.


pli: Bhāṇavāraṁ paṭhamaṁ.


pli: 9. Aṅkurapetavatthu


pli: “Yassa atthāya gacchāma,


pli: kambojaṁ dhanahārakā;


pli: Ayaṁ kāmadado yakkho,


pli: imaṁ yakkhaṁ nayāmase.


pli: Imaṁ yakkhaṁ gahetvāna,


pli: Sādhukena pasayha vā;


pli: Yānaṁ āropayitvāna,


pli: Khippaṁ gacchāma dvārakan”ti.


pli: “Yassa rukkhassa chāyāya,


pli: nisīdeyya sayeyya vā;


pli: Na tassa sākhaṁ bhañjeyya,


pli: mittadubbho hi pāpako”ti.


pli: Khandhampi tassa chindeyya,


pli: attho ce tādiso siyā”ti.


pli: Na tassa pattaṁ bhindeyya,


pli: Samūlampi taṁ abbuhe,


pli: “Yassekarattimpi ghare vaseyya,


pli: Yatthannapānaṁ puriso labhetha;


pli: Na tassa pāpaṁ manasāpi cintaye,


pli: Kataññutā sappurisehi vaṇṇitā.


pli: Yassekarattimpi ghare vaseyya,


pli: Annena pānena upaṭṭhito siyā;


pli: Adubbhapāṇī dahate mittadubbhiṁ.


pli: Yo pubbe katakalyāṇo,


pli: pacchā pāpena hiṁsati;


pli: Allapāṇihato poso,


pli: na so bhadrāni passatī”ti.


pli: “Nāhaṁ devena vā manussena vā,


pli: Issariyena vāhaṁ suppasayho;


pli: Yakkhohamasmi paramiddhipatto,


pli: Dūraṅgamo vaṇṇabalūpapanno”ti.


pli: “Pāṇi te sabbaso vaṇṇo,


pli: pañcadhāro madhussavo;


pli: Nānārasā paggharanti,


pli: maññehaṁ taṁ purindadan”ti.


pli: “Nāmhi devo na gandhabbo,


pli: nāpi sakko purindado;


pli: Petaṁ maṁ aṅkura jānāhi,


pli: roruvamhā idhāgatan”ti.


pli: “Kiṁsīlo kiṁsamācāro,


pli: roruvasmiṁ pure tuvaṁ;


pli: Kena te brahmacariyena,


pli: puññaṁ pāṇimhi ijjhatī”ti.


pli: “Tunnavāyo pure āsiṁ,


pli: roruvasmiṁ tadā ahaṁ;


pli: Sukicchavutti kapaṇo,


pli: na me vijjati dātave.


pli: Nivesanañca me āsi,


pli: asayhassa upantike;


pli: Saddhassa dānapatino,


pli: katapuññassa lajjino.


pli: Tattha yācanakāyanti,


pli: nānāgottā vanibbakā;


pli: Te ca maṁ tattha pucchanti,


pli: asayhassa nivesanaṁ.


pli: Kattha gacchāma bhaddaṁ vo,


pli: kattha dānaṁ padīyati;


pli: Tesāhaṁ puṭṭho akkhāmi,


pli: Paggayha dakkhiṇaṁ bāhuṁ,


pli: ettha gacchatha bhaddaṁ vo;


pli: Ettha dānaṁ padīyati,


pli: asayhassa nivesane.


pli: Tena pāṇi kāmadado,


pli: tena pāṇi madhussavo;


pli: Tena me brahmacariyena,


pli: puññaṁ pāṇimhi ijjhatī”ti.


pli: “Na kira tvaṁ adā dānaṁ,


pli: Sakapāṇīhi kassaci;


pli: Parassa dānaṁ anumodamāno,


pli: Pāṇiṁ paggayha pāvadi.


pli: Tena te brahmacariyena,


pli: puññaṁ pāṇimhi ijjhati.


pli: Yo so dānamadā bhante,


pli: pasanno sakapāṇibhi;


pli: So hitvā mānusaṁ dehaṁ,


pli: kiṁ nu so disataṁ gato”ti.


pli: “Nāhaṁ pajānāmi asayhasāhino,


pli: Aṅgīrasassa gatiṁ āgatiṁ vā;


pli: Sutañca me vessavaṇassa santike,


pli: Sakkassa sahabyataṁ gato asayho”ti.


pli: “Alameva kātuṁ kalyāṇaṁ,


pli: dānaṁ dātuṁ yathārahaṁ;


pli: Pāṇiṁ kāmadadaṁ disvā,


pli: ko puññaṁ na karissati.


pli: So hi nūna ito gantvā,


pli: anuppatvāna dvārakaṁ;


pli: Dānaṁ paṭṭhapayissāmi,


pli: yaṁ mamassa sukhāvahaṁ.


pli: Dassāmannañca pānañca,


pli: vatthasenāsanāni ca;


pli: Papañca udapānañca,


pli: dugge saṅkamanāni cā”ti.


pli: “Kena te aṅgulī kuṇā,


pli: mukhañca kuṇalīkataṁ;


pli: Akkhīni ca paggharanti,


pli: kiṁ pāpaṁ pakataṁ tayā”ti.


pli: “Aṅgīrasassa gahapatino,


pli: Saddhassa gharamesino;


pli: Tassāhaṁ dānavissagge,


pli: Dāne adhikato ahuṁ.


pli: Tattha yācanake disvā,


pli: āgate bhojanatthike;


pli: Ekamantaṁ apakkamma,


pli: akāsiṁ kuṇaliṁ mukhaṁ.


pli: Tena me aṅgulī kuṇā,


pli: Akkhīni me paggharanti,


pli: taṁ pāpaṁ pakataṁ mayā”ti.


pli: “Dhammena te kāpurisa,


pli: yaṁ taṁ parassa dānassa;


pli: Akāsi kuṇaliṁ mukhaṁ.


pli: Kathaṁ hi dānaṁ dadamāno,


pli: kareyya parapattiyaṁ;


pli: Annaṁ pānaṁ khādanīyaṁ,


pli: vatthasenāsanāni ca.


pli: So hi nūna ito gantvā,


pli: anuppatvāna dvārakaṁ;


pli: Dānaṁ paṭṭhapayissāmi,


pli: yaṁ mamassa sukhāvahaṁ.


pli: Dassāmannañca pānañca,


pli: vatthasenāsanāni ca;


pli: Papañca udapānañca,


pli: dugge saṅkamanāni cā”ti.


pli: Tato hi so nivattitvā,


pli: Dānaṁ paṭṭhapayi aṅkuro,


pli: yaṁtumassa sukhāvahaṁ.


pli: Adā annañca pānañca,


pli: vippasannena cetasā.


pli: Ko chāto ko ca tasito,


pli: ko vatthaṁ paridahissati;


pli: Kassa santāni yoggāni,


pli: ito yojentu vāhanaṁ.


pli: Ko chatticchati gandhañca,


pli: ko mālaṁ ko upāhanaṁ;


pli: Itissu tattha ghosenti,


pli: kappakā sūdamāgadhā;


pli: Sadā sāyañca pāto ca,


pli: aṅkurassa nivesane.


pli: “‘Sukhaṁ supati aṅkuro’,


pli: iti jānāti maṁ jano;


pli: Dukkhaṁ supāmi sindhaka,


pli: yaṁ na passāmi yācake.


pli: ‘Sukhaṁ supati aṅkuro’,


pli: Dukkhaṁ sindhaka supāmi,


pli: appake su vanibbake”ti.


pli: “Sakko ce te varaṁ dajjā,


pli: tāvatiṁsānamissaro;


pli: Kissa sabbassa lokassa,


pli: varamāno varaṁ vare”ti.


pli: “Sakko ce me varaṁ dajjā,


pli: Kāluṭṭhitassa me sato,


pli: sūriyuggamanaṁ pati;


pli: Dibbā bhakkhā pātubhaveyyuṁ,


pli: sīlavanto ca yācakā.


pli: Dadato me na khīyetha,


pli: datvā nānutapeyyahaṁ;


pli: Dadaṁ cittaṁ pasādeyyaṁ,


pli: etaṁ sakkaṁ varaṁ vare”ti.


pli: “Na sabbavittāni pare pavecche,


pli: Dadeyya dānañca dhanañca rakkhe;


pli: Tasmā hi dānā dhanameva seyyo,


pli: Atippadānena kulā na honti.


pli: Adānamatidānañca,


pli: Nappasaṁsanti paṇḍitā;


pli: Samena vatteyya sa dhīradhammo”ti.


pli: “Aho vata re ahameva dajjaṁ,


pli: Santo ca maṁ sappurisā bhajeyyuṁ;


pli: Meghova ninnāni paripūrayanto,


pli: Santappaye sabbavanibbakānaṁ.


pli: Yassa yācanake disvā,


pli: mukhavaṇṇo pasīdati;


pli: Datvā attamano hoti,


pli: taṁ gharaṁ vasato sukhaṁ.


pli: esā yaññassa sampadā.


pli: Pubbeva dānā sumano,


pli: dadaṁ cittaṁ pasādaye;


pli: esā yaññassa sampadā”ti.


pli: Saṭṭhi vāhasahassāni,


pli: aṅkurassa nivesane;


pli: Bhojanaṁ dīyate niccaṁ,


pli: puññapekkhassa jantuno.


pli: Tisahassāni sūdāni hi,


pli: āmuttamaṇikuṇḍalā;


pli: Aṅkuraṁ upajīvanti,


pli: dāne yaññassa vāvaṭā.


pli: Saṭṭhi purisasahassāni,


pli: Aṅkurassa mahādāne,


pli: kaṭṭhaṁ phālenti māṇavā.


pli: Soḷasitthisahassāni,


pli: sabbālaṅkārabhūsitā;


pli: vidhā piṇḍenti nāriyo.


pli: dabbigāhā upaṭṭhitā.


pli: Bahuṁ bahūnaṁ pādāsi,


pli: ciraṁ pādāsi khattiyo;


pli: Sakkaccañca sahatthā ca,


pli: cittīkatvā punappunaṁ.


pli: Bahū māse ca pakkhe ca,


pli: utusaṁvaccharāni ca;


pli: Mahādānaṁ pavattesi,


pli: aṅkuro dīghamantaraṁ.


pli: Evaṁ datvā yajitvā ca,


pli: aṅkuro dīghamantaraṁ;


pli: So hitvā mānusaṁ dehaṁ,


pli: tāvatiṁsūpago ahu.


pli: Kaṭacchubhikkhaṁ datvāna,


pli: anuruddhassa indako;


pli: Dasahi ṭhānehi aṅkuraṁ,


pli: indako atirocati;


pli: Rūpe sadde rase gandhe,


pli: phoṭṭhabbe ca manorame.


pli: Āyunā yasasā ceva,


pli: vaṇṇena ca sukhena ca;


pli: Ādhipaccena aṅkuraṁ,


pli: indako atirocati.


pli: Tāvatiṁse yadā buddho,


pli: silāyaṁ paṇḍukambale;


pli: Pāricchattakamūlamhi,


pli: vihāsi purisuttamo.


pli: Dasasu lokadhātūsu,


pli: sannipatitvāna devatā;


pli: Payirupāsanti sambuddhaṁ,


pli: vasantaṁ nagamuddhani.


pli: Na koci devo vaṇṇena,


pli: sambuddhaṁ atirocati;


pli: Sabbe deve atikkamma,


pli: sambuddhova virocati.


pli: Yojanāni dasa dve ca,


pli: aṅkuroyaṁ tadā ahu;


pli: Avidūreva buddhassa,


pli: Oloketvāna sambuddho,


pli: Aṅkurañcāpi indakaṁ;


pli: Dakkhiṇeyyaṁ sambhāvento,


pli: Idaṁ vacanamabravi.


pli: “Mahādānaṁ tayā dinnaṁ,


pli: aṅkura dīghamantaraṁ;


pli: Atidūre nisinnosi,


pli: āgaccha mama santike”ti.


pli: Codito bhāvitattena,


pli: aṅkuro idamabravi;


pli: “Kiṁ mayhaṁ tena dānena,


pli: dakkhiṇeyyena suññataṁ.


pli: Ayaṁ so indako yakkho,


pli: dajjā dānaṁ parittakaṁ;


pli: Atirocati amhehi,


pli: cando tāragaṇe yathā”ti.


pli: “Ujjaṅgale yathā khette,


pli: bījaṁ bahumpi ropitaṁ;


pli: Na vipulaphalaṁ hoti,


pli: napi toseti kassakaṁ.


pli: Tatheva dānaṁ bahukaṁ,


pli: dussīlesu patiṭṭhitaṁ;


pli: napi toseti dāyakaṁ.


pli: Yathāpi bhaddake khette,


pli: bījaṁ appampi ropitaṁ;


pli: Sammā dhāraṁ pavecchante,


pli: phalaṁ toseti kassakaṁ.


pli: Tatheva sīlavantesu,


pli: guṇavantesu tādisu;


pli: Appakampi kataṁ kāraṁ,


pli: puññaṁ hoti mahapphalan”ti.


pli: Viceyya dānaṁ dātabbaṁ,


pli: yattha dinnaṁ mahapphalaṁ;


pli: Viceyya dānaṁ datvāna,


pli: saggaṁ gacchanti dāyakā.


pli: Viceyya dānaṁ sugatappasatthaṁ,


pli: Ye dakkhiṇeyyā idha jīvaloke;


pli: Etesu dinnāni mahapphalāni,


pli: Bījāni vuttāni yathā sukhetteti.


pli: Aṅkurapetavatthu navamaṁ.


pli: 10. Uttaramātupetivatthu


pli: Divāvihāragataṁ bhikkhuṁ,


pli: gaṅgātīre nisinnakaṁ;


pli: Taṁ petī upasaṅkamma,


pli: dubbaṇṇā bhīrudassanā.


pli: Kesā cassā atidīghā,


pli: yāvabhūmāvalambare;


pli: Kesehi sā paṭicchannā,


pli: samaṇaṁ etadabravi.


pli: “Pañcapaṇṇāsavassāni,


pli: yato kālaṅkatā ahaṁ;


pli: Nābhijānāmi bhuttaṁ vā,


pli: pītaṁ vā pana pāniyaṁ;


pli: Dehi tvaṁ pāniyaṁ bhante,


pli: tasitā pāniyāya me”ti.


pli: “Ayaṁ sītodikā gaṅgā,


pli: himavantato sandati;


pli: Piva etto gahetvāna,


pli: kiṁ maṁ yācasi pāniyan”ti.


pli: “Sacāhaṁ bhante gaṅgāya,


pli: sayaṁ gaṇhāmi pāniyaṁ;


pli: Lohitaṁ me parivattati,


pli: tasmā yācāmi pāniyan”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: gaṅgā te hoti lohitan”ti.


pli: “Putto me uttaro nāma,


pli: saddho āsi upāsako;


pli: So ca mayhaṁ akāmāya,


pli: samaṇānaṁ pavecchati.


pli: Cīvaraṁ piṇḍapātañca,


pli: paccayaṁ sayanāsanaṁ;


pli: Tamahaṁ paribhāsāmi,


pli: maccherena upaddutā.


pli: Yaṁ tvaṁ mayhaṁ akāmāya,


pli: samaṇānaṁ pavecchasi;


pli: paccayaṁ sayanāsanaṁ.


pli: Etaṁ te paralokasmiṁ,


pli: lohitaṁ hotu uttara;


pli: Tassa kammassa vipākena,


pli: gaṅgā me hoti lohitan”ti.


pli: Uttaramātupetivatthu dasamaṁ.


pli: 11. Suttapetavatthu


pli: “Ahaṁ pure pabbajitassa bhikkhuno,


pli: Suttaṁ adāsiṁ upasaṅkamma yācitā;


pli: Tassa vipāko vipulaphalūpalabbhati,


pli: Bahukā ca me uppajjare vatthakoṭiyo.


pli: Pupphābhikiṇṇaṁ ramitaṁ vimānaṁ,


pli: Anekacittaṁ naranārisevitaṁ;


pli: Sāhaṁ bhuñjāmi ca pārupāmi ca,


pli: Pahūtavittā na ca tāva khīyati.


pli: Tasseva kammassa vipākamanvayā,


pli: Sukhañca sātañca idhūpalabbhati;


pli: Sāhaṁ gantvā punadeva mānusaṁ,


pli: Kāhāmi puññāni nayayyaputta man”ti.


pli: “Satta tuvaṁ vassasatā idhāgatā,


pli: Jiṇṇā ca vuḍḍhā ca tahiṁ bhavissasi;


pli: Sabbeva te kālakatā ca ñātakā,


pli: Kiṁ tattha gantvāna ito karissasī”ti.


pli: “Satteva vassāni idhāgatāya me,


pli: Dibbañca sukhañca samappitāya;


pli: Sāhaṁ gantvāna punadeva mānusaṁ,


pli: So taṁ gahetvāna pasayha bāhāyaṁ,


pli: Paccānayitvāna theriṁ sudubbalaṁ;


pli: “Vajjesi aññampi janaṁ idhāgataṁ,


pli: ‘Karotha puññāni sukhūpalabbhati’.


pli: Diṭṭhā mayā akatena sādhunā,


pli: Petā vihaññanti tatheva manussā;


pli: Kammañca katvā sukhavedanīyaṁ,


pli: Devā manussā ca sukhe ṭhitā pajā”ti.


pli: Suttapetavatthu ekādasamaṁ.


pli: 12. Kaṇṇamuṇḍapetivatthu


pli: “Soṇṇasopānaphalakā,


pli: soṇṇavālukasanthatā;


pli: Tattha sogandhiyā vaggū,


pli: sucigandhā manoramā.


pli: Nānārukkhehi sañchannā,


pli: nānāgandhasameritā;


pli: Nānāpadumasañchannā,


pli: puṇḍarīkasamotatā.


pli: Surabhiṁ sampavāyanti,


pli: manuññā māluteritā;


pli: Haṁsakoñcābhirudā ca,


pli: cakkavakkābhikūjitā.


pli: Nānādijagaṇākiṇṇā,


pli: nānāsaragaṇāyutā;


pli: Nānāphaladharā rukkhā,


pli: nānāpupphadharā vanā.


pli: Na manussesu īdisaṁ,


pli: nagaraṁ yādisaṁ idaṁ;


pli: Pāsādā bahukā tuyhaṁ,


pli: sovaṇṇarūpiyāmayā;


pli: Daddallamānā ābhenti,


pli: samantā caturo disā.


pli: Pañca dāsisatā tuyhaṁ,


pli: yā temā paricārikā;


pli: Tā kambukāyūradharā,


pli: kañcanāveḷabhūsitā.


pli: Pallaṅkā bahukā tuyhaṁ,


pli: Kadalimigasañchannā,


pli: sajjā gonakasanthatā.


pli: Yattha tvaṁ vāsūpagatā,


pli: sabbakāmasamiddhinī;


pli: Sampattāyaḍḍharattāya,


pli: tato uṭṭhāya gacchasi.


pli: Uyyānabhūmiṁ gantvāna,


pli: pokkharaññā samantato;


pli: Tassā tīre tuvaṁ ṭhāsi,


pli: harite saddale subhe.


pli: Tato te kaṇṇamuṇḍo sunakho,


pli: Aṅgamaṅgāni khādati;


pli: Yadā ca khāyitā āsi,


pli: Aṭṭhisaṅkhalikā katā;


pli: Ogāhasi pokkharaṇiṁ,


pli: Hoti kāyo yathā pure.


pli: Tato tvaṁ aṅgapaccaṅgī,


pli: sucāru piyadassanā;


pli: Vatthena pārupitvāna,


pli: āyāsi mama santikaṁ.


pli: Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: kaṇṇamuṇḍo sunakho tava;


pli: Aṅgamaṅgāni khādatī”ti.


pli: “Kimilāyaṁ gahapati,


pli: saddho āsi upāsako;


pli: Tassāhaṁ bhariyā āsiṁ,


pli: dussīlā aticārinī.


pli: So maṁ aticaramānāya,


pli: sāmiko etadabravi;


pli: ‘Netaṁ channaṁ patirūpaṁ,


pli: yaṁ tvaṁ aticarāsi maṁ’.


pli: Sāhaṁ ghorañca sapathaṁ,


pli: musāvādañca bhāsisaṁ;


pli: ‘Nāhaṁ taṁ aticarāmi,


pli: kāyena uda cetasā.


pli: Sacāhaṁ taṁ aticarāmi,


pli: kāyena uda cetasā;


pli: Kaṇṇamuṇḍoyaṁ sunakho,


pli: aṅgamaṅgāni khādatu’.


pli: Tassa kammassa vipākaṁ,


pli: musāvādassa cūbhayaṁ;


pli: Satteva vassasatāni,


pli: anubhūtaṁ yato hi me;


pli: Kaṇṇamuṇḍo ca sunakho,


pli: aṅgamaṅgāni khādati.


pli: Tvañca deva bahukāro,


pli: atthāya me idhāgato;


pli: Sumuttāhaṁ kaṇṇamuṇḍassa,


pli: asokā akutobhayā.


pli: Tāhaṁ deva namassāmi,


pli: yācāmi pañjalīkatā;


pli: Bhuñja amānuse kāme,


pli: rama deva mayā sahā”ti.


pli: “Bhuttā amānusā kāmā,


pli: ramitomhi tayā saha;


pli: Tāhaṁ subhage yācāmi,


pli: khippaṁ paṭinayāhi man”ti.


pli: Kaṇṇamuṇḍapetivatthu dvādasamaṁ.


pli: 13. Ubbaripetavatthu


pli: Ahu rājā brahmadatto,


pli: pañcālānaṁ rathesabho;


pli: Ahorattānamaccayā,


pli: rājā kālamakrubbatha.


pli: Tassa āḷāhanaṁ gantvā,


pli: bhariyā kandati ubbarī;


pli: Brahmadattaṁ apassantī,


pli: brahmadattāti kandati.


pli: Isi ca tattha āgacchi,


pli: sampannacaraṇo muni;


pli: So ca tattha apucchittha,


pli: ye tattha susamāgatā.


pli: “Kassa idaṁ āḷāhanaṁ,


pli: nānāgandhasameritaṁ;


pli: Kassāyaṁ kandati bhariyā,


pli: ito dūragataṁ patiṁ;


pli: ‘brahmadattā’ti kandati”.


pli: Te ca tattha viyākaṁsu,


pli: ye tattha susamāgatā;


pli: “Brahmadattassa bhadante,


pli: brahmadattassa mārisa.


pli: Tassa idaṁ āḷāhanaṁ,


pli: Tassāyaṁ kandati bhariyā,


pli: Brahmadattaṁ apassantī,


pli: “Chaḷāsītisahassāni,


pli: brahmadattassanāmakā;


pli: Imasmiṁ āḷāhane daḍḍhā,


pli: tesaṁ kamanusocasī”ti.


pli: “Yo rājā cūḷanīputto,


pli: pañcālānaṁ rathesabho;


pli: Taṁ bhante anusocāmi,


pli: bhattāraṁ sabbakāmadan”ti.


pli: “Sabbe vāhesuṁ rājāno,


pli: Sabbeva cūḷanīputtā,


pli: pañcālānaṁ rathesabhā.


pli: Sabbesaṁ anupubbena,


pli: mahesittamakārayi;


pli: Kasmā purimake hitvā,


pli: pacchimaṁ anusocasī”ti.


pli: “Ātume itthibhūtāya,


pli: dīgharattāya mārisa;


pli: Yassā me itthibhūtāya,


pli: saṁsāre bahubhāsasī”ti.


pli: “Ahu itthī ahu puriso,


pli: pasuyonimpi āgamā;


pli: Evametaṁ atītānaṁ,


pli: pariyanto na dissatī”ti.


pli: “Ādittaṁ vata maṁ santaṁ,


pli: ghatasittaṁva pāvakaṁ;


pli: Vārinā viya osiñcaṁ,


pli: sabbaṁ nibbāpaye daraṁ.


pli: Abbahī vata me sallaṁ,


pli: sokaṁ hadayanissitaṁ;


pli: Yo me sokaparetāya,


pli: patisokaṁ apānudi.


pli: Sāhaṁ abbūḷhasallāsmi,


pli: sītibhūtāsmi nibbutā;


pli: Na socāmi na rodāmi,


pli: tava sutvā mahāmunī”ti.


pli: Tassa taṁ vacanaṁ sutvā,


pli: samaṇassa subhāsitaṁ;


pli: Pattacīvaramādāya,


pli: pabbaji anagāriyaṁ.


pli: Sā ca pabbajitā santā,


pli: agārasmā anagāriyaṁ;


pli: Mettacittaṁ abhāvesi,


pli: brahmalokūpapattiyā.


pli: Gāmā gāmaṁ vicarantī,


pli: nigame rājadhāniyo;


pli: Uruvelā nāma so gāmo,


pli: yattha kālamakrubbatha.


pli: Mettacittaṁ ābhāvetvā,


pli: brahmalokūpapattiyā;


pli: Itthicittaṁ virājetvā,


pli: brahmalokūpagā ahūti.


pli: Ubbaripetavatthu terasamaṁ.


pli: Ubbarivaggo dutiyo.


pli: Mocakaṁ mātā mattā ca,


pli: Nandā kuṇḍalīnā ghaṭo;


pli: Dve seṭṭhī tunnavāyo ca,


pli: Uttara suttakaṇṇa ubbarīti.


title_pli: Petavatthu Cūḷavagga

pli: 1. Abhijjamānapetavatthu


pli: “Abhijjamāne vārimhi,


pli: gaṅgāya idha gacchasi;


pli: Naggo pubbaddhapetova,


pli: māladhārī alaṅkato;


pli: Kuhiṁ gamissasi peta,


pli: kattha vāso bhavissatī”ti.


pli: “Cundaṭṭhilaṁ gamissāmi,


pli: peto so iti bhāsati;


pli: Antare vāsabhagāmaṁ,


pli: bārāṇasiṁ ca santike”.


pli: Tañca disvā mahāmatto,


pli: koliyo iti vissuto;


pli: Sattuṁ bhattañca petassa,


pli: pītakañca yugaṁ adā.


pli: Nāvāya tiṭṭhamānāya,


pli: kappakassa adāpayi;


pli: Kappakassa padinnamhi,


pli: ṭhāne petassa dissatha.


pli: Tato suvatthavasano,


pli: Ṭhāne ṭhitassa petassa,


pli: dakkhiṇā upakappatha;


pli: Tasmā dajjetha petānaṁ,


pli: anukampāya punappunaṁ.


pli: Sātunnavasanā eke,


pli: aññe kesanivāsanā;


pli: Petā bhattāya gacchanti,


pli: pakkamanti disodisaṁ.


pli: Dūre eke padhāvitvā,


pli: aladdhāva nivattare;


pli: Chātā pamucchitā bhantā,


pli: bhūmiyaṁ paṭisumbhitā.


pli: Te ca tattha papatitā,


pli: bhūmiyaṁ paṭisumbhitā;


pli: Pubbe akatakalyāṇā,


pli: aggidaḍḍhāva ātape.


pli: “Mayaṁ pubbe pāpadhammā,


pli: gharaṇī kulamātaro;


pli: Santesu deyyadhammesu,


pli: dīpaṁ nākamha attano.


pli: Pahūtaṁ annapānampi,


pli: apissu avakirīyati;


pli: Sammaggate pabbajite,


pli: na ca kiñci adamhase.


pli: Akammakāmā alasā,


pli: Sādukāmā mahagghasā;


pli: Ālopapiṇḍadātāro,


pli: Paṭiggahe paribhāsimhase.


pli: Te gharā tā ca dāsiyo,


pli: tānevābharaṇāni no;


pli: Te aññe paricārenti,


pli: mayaṁ dukkhassa bhāgino.


pli: Veṇī vā avaññā honti,


pli: rathakārī ca dubbhikā;


pli: Caṇḍālī kapaṇā honti,


pli: kappakā ca punappunaṁ.


pli: Yāni yāni nihīnāni,


pli: kulāni kapaṇāni ca;


pli: Tesu tesveva jāyanti,


pli: esā maccharino gati.


pli: Pubbe ca katakalyāṇā,


pli: dāyakā vītamaccharā;


pli: Saggaṁ te paripūrenti,


pli: obhāsenti ca nandanaṁ.


pli: Vejayante ca pāsāde,


pli: ramitvā kāmakāmino;


pli: Uccākulesu jāyanti,


pli: sabhogesu tato cutā.


pli: Kūṭāgāre ca pāsāde,


pli: pallaṅke gonakatthate;


pli: Bījitaṅgā morahatthehi,


pli: kule jātā yasassino.


pli: Aṅkato aṅkaṁ gacchanti,


pli: māladhārī alaṅkatā;


pli: Dhātiyo upatiṭṭhanti,


pli: sāyaṁ pātaṁ sukhesino.


pli: Nayidaṁ akatapuññānaṁ,


pli: katapuññānamevidaṁ;


pli: Asokaṁ nandanaṁ rammaṁ,


pli: tidasānaṁ mahāvanaṁ.


pli: Sukhaṁ akatapuññānaṁ,


pli: idha natthi parattha ca;


pli: Sukhañca katapuññānaṁ,


pli: idha ceva parattha ca.


pli: Tesaṁ sahabyakāmānaṁ,


pli: kattabbaṁ kusalaṁ bahuṁ;


pli: Katapuññā hi modanti,


pli: sagge bhogasamaṅgino”ti.


pli: Abhijjamānapetavatthu paṭhamaṁ.


pli: 2. Sāṇavāsītherapetavatthu


pli: Kuṇḍināgariyo thero,


pli: sāṇavāsinivāsiko;


pli: Poṭṭhapādoti nāmena,


pli: samaṇo bhāvitindriyo.


pli: Tassa mātā pitā bhātā,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā.


pli: Te duggatā sūcikaṭṭā,


pli: kilantā naggino kisā;


pli: Uttasantā mahattāsā,


pli: na dassenti kurūrino.


pli: Tassa bhātā vitaritvā,


pli: naggo ekapathekako;


pli: Catukuṇḍiko bhavitvāna,


pli: therassa dassayītumaṁ.


pli: Thero cāmanasikatvā,


pli: tuṇhībhūto atikkami;


pli: So ca viññāpayī theraṁ,


pli: “bhātā petagato ahaṁ.


pli: Mātā pitā ca te bhante,


pli: Anukampassu kāruṇiko,


pli: datvā anvādisāhi no;


pli: Tava dinnena dānena,


pli: yāpessanti kurūrino”ti.


pli: Thero caritvā piṇḍāya,


pli: bhikkhū aññe ca dvādasa;


pli: Ekajjhaṁ sannipatiṁsu,


pli: bhattavissaggakāraṇā.


pli: Thero sabbeva te āha,


pli: “yathāladdhaṁ dadātha me;


pli: Saṅghabhattaṁ karissāmi,


pli: anukampāya ñātinaṁ”.


pli: Niyyādayiṁsu therassa,


pli: thero saṅghaṁ nimantayi;


pli: Datvā anvādisi thero,


pli: mātu pitu ca bhātuno;


pli: “Idaṁ me ñātīnaṁ hotu,


pli: sukhitā hontu ñātayo”.


pli: Samanantarānuddiṭṭhe,


pli: bhojanaṁ udapajjatha;


pli: Suciṁ paṇītaṁ sampannaṁ,


pli: anekarasabyañjanaṁ.


pli: Tato uddassayī bhātā,


pli: vaṇṇavā balavā sukhī;


pli: “Pahūtaṁ bhojanaṁ bhante,


pli: passa naggāmhase mayaṁ;


pli: Tathā bhante parakkama,


pli: yathā vatthaṁ labhāmase”ti.


pli: Thero saṅkārakūṭamhā,


pli: uccinitvāna nantake;


pli: Pilotikaṁ paṭaṁ katvā,


pli: saṅghe cātuddise adā.


pli: Datvā anvādisī thero,


pli: mātu pitu ca bhātuno;


pli: “Idaṁ me ñātīnaṁ hotu,


pli: sukhitā hontu ñātayo”.


pli: Samanantarānuddiṭṭhe,


pli: vatthāni udapajjisuṁ;


pli: Tato suvatthavasano,


pli: therassa dassayītumaṁ.


pli: “Yāvatā nandarājassa,


pli: vijitasmiṁ paṭicchadā;


pli: Tato bahutarā bhante,


pli: vatthānacchādanāni no.


pli: Koseyyakambalīyāni,


pli: khoma kappāsikāni ca;


pli: Vipulā ca mahagghā ca,


pli: tepākāsevalambare.


pli: Te mayaṁ paridahāma,


pli: yaṁ yaṁ hi manaso piyaṁ;


pli: Tathā bhante parakkama,


pli: yathā gehaṁ labhāmase”ti.


pli: Thero paṇṇakuṭiṁ katvā,


pli: saṅghe cātuddise adā;


pli: Datvā anvādisī thero,


pli: mātu pitu ca bhātuno;


pli: “Idaṁ me ñātīnaṁ hotu,


pli: sukhitā hontu ñātayo”.


pli: Samanantarānuddiṭṭhe,


pli: gharāni udapajjisuṁ;


pli: Kūṭāgāranivesanā,


pli: vibhattā bhāgaso mitā.


pli: “Na manussesu īdisā,


pli: yādisā no gharā idha;


pli: Api dibbesu yādisā,


pli: tādisā no gharā idha.


pli: Daddallamānā ābhenti,


pli: Samantā caturo disā;


pli: Tathā bhante parakkama,


pli: Yathā pānīyaṁ labhāmase”ti.


pli: Thero karaṇaṁ pūretvā,


pli: saṅghe cātuddise adā;


pli: Datvā anvādisī thero,


pli: mātu pitu ca bhātuno;


pli: “Idaṁ me ñātīnaṁ hotu,


pli: sukhitā hontu ñātayo”.


pli: Samanantarānuddiṭṭhe,


pli: pānīyaṁ udapajjatha;


pli: Gambhīrā caturassā ca,


pli: pokkharañño sunimmitā.


pli: Sītodikā suppatitthā,


pli: sītā appaṭigandhiyā;


pli: Padumuppalasañchannā,


pli: vārikiñjakkhapūritā.


pli: Tattha nhatvā pivitvā ca,


pli: therassa paṭidassayuṁ;


pli: “Pahūtaṁ pānīyaṁ bhante,


pli: pādā dukkhā phalanti no”.


pli: “Āhiṇḍamānā khañjāma,


pli: sakkhare kusakaṇṭake;


pli: ‘Tathā bhante parakkama,


pli: yathā yānaṁ labhāmase’”ti.


pli: Thero sipāṭikaṁ laddhā,


pli: saṅghe cātuddise adā;


pli: Datvā anvādisī thero,


pli: mātu pitu ca bhātuno;


pli: “Idaṁ me ñātīnaṁ hotu,


pli: sukhitā hontu ñātayo”.


pli: Samanantarānuddiṭṭhe,


pli: petā rathena māgamuṁ;


pli: “Anukampitamha bhadante,


pli: bhattenacchādanena ca.


pli: Gharena pānīyadānena,


pli: yānadānena cūbhayaṁ;


pli: Muniṁ kāruṇikaṁ loke,


pli: bhante vanditumāgatā”ti.


pli: Sāṇavāsītherapetavatthu dutiyaṁ.


pli: 3. Rathakārapetivatthu


pli: “Veḷuriyathambhaṁ ruciraṁ pabhassaraṁ,


pli: Vimānamāruyha anekacittaṁ;


pli: Tatthacchasi devi mahānubhāve,


pli: Pathaddhani pannaraseva cando.


pli: Vaṇṇo ca te kanakassa sannibho,


pli: Uttattarūpo bhusa dassaneyyo;


pli: Pallaṅkaseṭṭhe atule nisinnā,


pli: Ekā tuvaṁ natthi ca tuyha sāmiko.


pli: Imā ca te pokkharaṇī samantā,


pli: Pahūtamalyā bahupuṇḍarīkā;


pli: Suvaṇṇacuṇṇehi samantamotthatā,


pli: Na tattha paṅko paṇako ca vijjati.


pli: Haṁsā cime dassanīyā manoramā,


pli: Udakasmimanupariyanti sabbadā;


pli: Samayya vaggūpanadanti sabbe,


pli: Bindussarā dundubhīnaṁva ghoso.


pli: Daddallamānā yasasā yasassinī,


pli: Nāvāya ca tvaṁ avalamba tiṭṭhasi;


pli: Āḷārapamhe hasite piyaṁvade,


pli: Sabbaṅgakalyāṇi bhusaṁ virocasi.


pli: Idaṁ vimānaṁ virajaṁ same ṭhitaṁ,


pli: Uyyānavantaṁ ratinandivaḍḍhanaṁ;


pli: Icchāmahaṁ nāri anomadassane,


pli: Tayā saha nandane idha moditun”ti.


pli: “Karohi kammaṁ idha vedanīyaṁ,


pli: Cittañca te idha nihitaṁ bhavatu;


pli: Katvāna kammaṁ idha vedanīyaṁ,


pli: Evaṁ mamaṁ lacchasi kāmakāminin”ti.


pli: “Sādhū”ti so tassā paṭissuṇitvā,


pli: Akāsi kammaṁ tahiṁ vedanīyaṁ;


pli: Katvāna kammaṁ tahiṁ vedanīyaṁ,


pli: Upapajji so māṇavo tassā sahabyatanti.


pli: Rathakārapetivatthu tatiyaṁ.


pli: Bhāṇavāraṁ dutiyaṁ.


pli: 4. Bhusapetavatthu


pli: “Bhusāni eko sāliṁ punāparo,


pli: Ayañca nārī sakamaṁsalohitaṁ;


pli: Tuvañca gūthaṁ asuciṁ akantaṁ,


pli: Paribhuñjasi kissa ayaṁ vipāko”ti.


pli: “Ayaṁ pure mātaraṁ hiṁsati,


pli: Ayaṁ pana kūṭavāṇijo;


pli: Ayaṁ maṁsāni khāditvā,


pli: Musāvādena vañceti.


pli: Ahaṁ manussesu manussabhūtā,


pli: Agārinī sabbakulassa issarā;


pli: Santesu pariguhāmi,


pli: Mā ca kiñci ito adaṁ.


pli: Musāvādena chādemi,


pli: ‘natthi etaṁ mama gehe;


pli: Sace santaṁ niguhāmi,


pli: gūtho me hotu bhojanaṁ’.


pli: Tassa kammassa vipākena,


pli: musāvādassa cūbhayaṁ;


pli: Sugandhaṁ sālino bhattaṁ,


pli: gūthaṁ me parivattati.


pli: Avañjhāni ca kammāni,


pli: Na hi kammaṁ vinassati;


pli: Duggandhaṁ kiminaṁ mīḷaṁ,


pli: Bhuñjāmi ca pivāmi cā”ti.


pli: Bhusapetavatthu catutthaṁ.


pli: 3. Pūtimukhapetavatthu


pli: “Dibbaṁ subhaṁ dhāresi vaṇṇadhātuṁ,


pli: Vehāyasaṁ tiṭṭhasi antalikkhe;


pli: Mukhañca te kimayo pūtigandhaṁ,


pli: Khādanti kiṁ kammamakāsi pubbe”.


pli: “Samaṇo ahaṁ pāpotiduṭṭhavāco,


pli: Tapassirūpo mukhasā asaññato;


pli: Laddhā ca me tapasā vaṇṇadhātu,


pli: Mukhañca me pesuṇiyena pūti.


pli: Tayidaṁ tayā nārada sāmaṁ diṭṭhaṁ,


pli: Anukampakā ye kusalā vadeyyuṁ;


pli: ‘Mā pesuṇaṁ mā ca musā abhāṇi,


pli: Yakkho tuvaṁ hohisi kāmakāmī’”ti.


pli: Pūtimukhapetavatthu tatiyaṁ.


pli: 5. Kumārapetavatthu


pli: Accherarūpaṁ sugatassa ñāṇaṁ,


pli: Satthā yathā puggalaṁ byākāsi;


pli: Ussannapuññāpi bhavanti heke,


pli: Parittapuññāpi bhavanti heke.


pli: Ayaṁ kumāro sīvathikāya chaḍḍito,


pli: Aṅguṭṭhasnehena yāpeti rattiṁ;


pli: Na yakkhabhūtā na sarīsapā vā,


pli: Viheṭhayeyyuṁ katapuññaṁ kumāraṁ.


pli: Sunakhāpimassa palihiṁsu pāde,


pli: Dhaṅkā siṅgālā parivattayanti;


pli: Gabbhāsayaṁ pakkhigaṇā haranti,


pli: Kākā pana akkhimalaṁ haranti.


pli: Nayimassa rakkhaṁ vidahiṁsu keci,


pli: Na osadhaṁ sāsapadhūpanaṁ vā;


pli: Nakkhattayogampi na aggahesuṁ,


pli: Na sabbadhaññānipi ākiriṁsu.


pli: Etādisaṁ uttamakicchapattaṁ,


pli: Rattābhataṁ sīvathikāya chaḍḍitaṁ;


pli: Nonītapiṇḍaṁva pavedhamānaṁ,


pli: Sasaṁsayaṁ jīvitasāvasesaṁ.


pli: Tamaddasā devamanussapūjito,


pli: Disvā ca taṁ byākari bhūripañño;


pli: “Ayaṁ kumāro nagarassimassa,


pli: Aggakuliko bhavissati bhogato ca”.


pli: “Kissa vataṁ kiṁ pana brahmacariyaṁ,


pli: Kissa suciṇṇassa ayaṁ vipāko;


pli: Etādisaṁ byasanaṁ pāpuṇitvā,


pli: Taṁ tādisaṁ paccanubhossatiddhin”ti.


pli: Buddhapamukhassa bhikkhusaṅghassa,


pli: Pūjaṁ akāsi janatā uḷāraṁ;


pli: Tatrassa cittassahu aññathattaṁ,


pli: Vācaṁ abhāsi pharusaṁ asabbhaṁ.


pli: So taṁ vitakkaṁ pavinodayitvā,


pli: Pītiṁ pasādaṁ paṭiladdhā pacchā;


pli: Tathāgataṁ jetavane vasantaṁ,


pli: Yāguyā upaṭṭhāsi sattarattaṁ.


pli: Tassa vataṁ taṁ pana brahmacariyaṁ,


pli: Tassa suciṇṇassa ayaṁ vipāko;


pli: Taṁ tādisaṁ paccanubhossatiddhiṁ.


pli: Ṭhatvāna so vassasataṁ idheva,


pli: Sabbehi kāmehi samaṅgibhūto;


pli: Kāyassa bhedā abhisamparāyaṁ,


pli: Sahabyataṁ gacchati vāsavassāti.


pli: Kumārapetavatthu pañcamaṁ.


pli: 6. Seriṇīpetivatthu


pli: “Naggā dubbaṇṇarūpāsi,


pli: kisā dhamanisanthatā;


pli: Upphāsulike kisike,


pli: kā nu tvaṁ idha tiṭṭhasī”ti.


pli: “Ahaṁ bhadante petīmhi,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Anāvaṭesu titthesu,


pli: viciniṁ aḍḍhamāsakaṁ;


pli: Santesu deyyadhammesu,


pli: dīpaṁ nākāsimattano.


pli: Nadiṁ upemi tasitā,


pli: rittakā parivattati;


pli: Chāyaṁ upemi uṇhesu,


pli: ātapo parivattati.


pli: Aggivaṇṇo ca me vāto,


pli: ḍahanto upavāyati;


pli: Etañca bhante arahāmi,


pli: aññañca pāpakaṁ tato.


pli: Gantvāna hatthiniṁ puraṁ,


pli: vajjesi mayha mātaraṁ;


pli: ‘Dhītā ca te mayā diṭṭhā,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā’.


pli: Atthi me ettha nikkhittaṁ,


pli: anakkhātañca taṁ mayā;


pli: Cattārisatasahassāni,


pli: pallaṅkassa ca heṭṭhato.


pli: Tato me dānaṁ dadatu,


pli: tassā ca hotu jīvikā;


pli: Dānaṁ datvā ca me mātā,


pli: dakkhiṇaṁ anudicchatu;


pli: Tadāhaṁ sukhitā hessaṁ,


pli: sabbakāmasamiddhinī”ti.


pli: “Sādhū”ti so paṭissutvā,


pli: gantvāna hatthiniṁ puraṁ;


pli: Avoca tassā mātaraṁ—


pli: “Dhītā ca te mayā diṭṭhā,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā.


pli: Sā maṁ tattha samādapesi, (…)


pli: Vajjesi mayha mātaraṁ;


pli: ‘Dhītā ca te mayā diṭṭhā,


pli: Duggatā yamalokikā;


pli: Petalokaṁ ito gatā.


pli: Atthi ca me ettha nikkhittaṁ,


pli: anakkhātañca taṁ mayā;


pli: Cattārisatasahassāni,


pli: pallaṅkassa ca heṭṭhato.


pli: Tato me dānaṁ dadatu,


pli: tassā ca hotu jīvikā;


pli: Dānaṁ datvā ca me mātā,


pli: dakkhiṇaṁ anudicchatu (…);


pli: Tadāhaṁ sukhitā hessaṁ,


pli: sabbakāmasamiddhinī’”ti.


pli: Tato hi sā dānamadā,


pli: tassā dakkhiṇamādisī;


pli: Petī ca sukhitā āsi,


pli: tassā cāsi sujīvikāti.


pli: Seriṇīpetivatthu chaṭṭhaṁ.


pli: 7. Migaluddakapetavatthu


pli: “Naranāripurakkhato yuvā,


pli: Rajanīyehi kāmaguṇehi sobhasi;


pli: Divasaṁ anubhosi kāraṇaṁ,


pli: Kimakāsi purimāya jātiyā”ti.


pli: “Ahaṁ rājagahe ramme,


pli: ramaṇīye giribbaje;


pli: Migaluddo pure āsiṁ,


pli: lohitapāṇi dāruṇo.


pli: Avirodhakaresu pāṇisu,


pli: Puthusattesu paduṭṭhamānaso;


pli: Vicariṁ atidāruṇo sadā,


pli: Parahiṁsāya rato asaññato.


pli: Tassa me sahāyo suhadayo,


pli: Saddho āsi upāsako;


pli: Sopi maṁ anukampanto,


pli: Nivāresi punappunaṁ.


pli: ‘Mākāsi pāpakaṁ kammaṁ,


pli: Mā tāta duggatiṁ agā;


pli: Sace icchasi pecca sukhaṁ,


pli: Virama pāṇavadhā asaṁyamā’.


pli: Tassāhaṁ vacanaṁ sutvā,


pli: Sukhakāmassa hitānukampino;


pli: Nākāsiṁ sakalānusāsaniṁ,


pli: Cirapāpābhirato abuddhimā.


pli: So maṁ puna bhūrisumedhaso,


pli: Anukampāya saṁyame nivesayi;


pli: ‘Sace divā hanasi pāṇino,


pli: Atha te rattiṁ bhavatu saṁyamo’.


pli: Svāhaṁ divā hanitvā pāṇino,


pli: Virato rattimahosi saññato;


pli: Rattāhaṁ paricāremi,


pli: Divā khajjāmi duggato.


pli: Tassa kammassa kusalassa,


pli: Anubhomi rattiṁ amānusiṁ;


pli: Divā paṭihatāva kukkurā,


pli: Upadhāvanti samantā khādituṁ.


pli: Ye ca te satatānuyogino,


pli: Dhuvaṁ payuttā sugatassa sāsane;


pli: Maññāmi te amatameva kevalaṁ,


pli: Adhigacchanti padaṁ asaṅkhatan”ti.


pli: Migaluddakapetavatthu sattamaṁ.


pli: 8. Dutiyamigaluddakapetavatthu


pli: “Kūṭāgāre ca pāsāde,


pli: pallaṅke gonakatthate;


pli: Pañcaṅgikena turiyena,


pli: ramasi suppavādite.


pli: Tato ratyā vivasāne,


pli: sūriyuggamanaṁ pati;


pli: Apaviddho susānasmiṁ,


pli: bahudukkhaṁ nigacchasi.


pli: Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: idaṁ dukkhaṁ nigacchasi”.


pli: “Ahaṁ rājagahe ramme,


pli: ramaṇīye giribbaje;


pli: Migaluddo pure āsiṁ,


pli: luddo cāsimasaññato.


pli: Tassa me sahāyo suhadayo,


pli: Saddho āsi upāsako;


pli: Tassa kulupako bhikkhu,


pli: Āsi gotamasāvako;


pli: Sopi maṁ anukampanto,


pli: Nivāresi punappunaṁ.


pli: ‘Mākāsi pāpakaṁ kammaṁ,


pli: Mā tāta duggatiṁ agā;


pli: Sace icchasi pecca sukhaṁ,


pli: Virama pāṇavadhā asaṁyamā’.


pli: Tassāhaṁ vacanaṁ sutvā,


pli: Sukhakāmassa hitānukampino;


pli: Nākāsiṁ sakalānusāsaniṁ,


pli: Cirapāpābhirato abuddhimā.


pli: So maṁ puna bhūrisumedhaso,


pli: Anukampāya saṁyame nivesayi;


pli: ‘Sace divā hanasi pāṇino,


pli: Atha te rattiṁ bhavatu saṁyamo’.


pli: Svāhaṁ divā hanitvā pāṇino,


pli: Virato rattimahosi saññato;


pli: Rattāhaṁ paricāremi,


pli: Divā khajjāmi duggato.


pli: Tassa kammassa kusalassa,


pli: Anubhomi rattiṁ amānusiṁ;


pli: Divā paṭihatāva kukkurā,


pli: Upadhāvanti samantā khādituṁ.


pli: Ye ca te satatānuyogino,


pli: Dhuvaṁ payuttā sugatassa sāsane;


pli: Maññāmi te amatameva kevalaṁ,


pli: Adhigacchanti padaṁ asaṅkhatan”ti.


pli: Dutiyamigaluddakapetavatthu aṭṭhamaṁ.


pli: 9. Kūṭavinicchayikapetavatthu


pli: “Mālī kiriṭī kāyūrī,


pli: gattā te candanussadā;


pli: Pasannamukhavaṇṇosi,


pli: sūriyavaṇṇova sobhasi.


pli: Amānusā pārisajjā,


pli: ye teme paricārakā;


pli: Dasa kaññāsahassāni,


pli: yā temā paricārikā;


pli: Tā kambukāyūradharā,


pli: kañcanāveḷabhūsitā.


pli: Mahānubhāvosi tuvaṁ,


pli: lomahaṁsanarūpavā;


pli: Piṭṭhimaṁsāni attano,


pli: sāmaṁ ukkacca khādasi.


pli: Kiṁ nu kāyena vācāya,


pli: manasā dukkuṭaṁ kataṁ;


pli: Kissa kammavipākena,


pli: piṭṭhimaṁsāni attano;


pli: Sāmaṁ ukkacca khādasī”ti.


pli: “Attanohaṁ anatthāya,


pli: jīvaloke acārisaṁ;


pli: Pesuññamusāvādena,


pli: nikativañcanāya ca.


pli: Tatthāhaṁ parisaṁ gantvā,


pli: Saccakāle upaṭṭhite;


pli: Atthaṁ dhammaṁ nirākatvā,


pli: Adhammamanuvattisaṁ.


pli: Evaṁ so khādatattānaṁ,


pli: yo hoti piṭṭhimaṁsiko;


pli: Yathāhaṁ ajja khādāmi,


pli: piṭṭhimaṁsāni attano.


pli: Tayidaṁ tayā nārada sāmaṁ diṭṭhaṁ,


pli: Anukampakā ye kusalā vadeyyuṁ;


pli: Mā pesuṇaṁ mā ca musā abhāṇi,


pli: Mā khosi piṭṭhimaṁsiko tuvan”ti.


pli: Kūṭavinicchayikapetavatthu navamaṁ.


pli: 10. Dhātuvivaṇṇapetavatthu


pli: “Antalikkhasmiṁ tiṭṭhanto,


pli: Duggandho pūti vāyasi;


pli: Mukhañca te kimayo pūtigandhaṁ,


pli: Khādanti kiṁ kammamakāsi pubbe.


pli: Tato satthaṁ gahetvāna,


pli: okkantanti punappunaṁ;


pli: Khārena paripphositvā,


pli: okkantanti punappunaṁ.


pli: Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: idaṁ dukkhaṁ nigacchasī”ti.


pli: “Ahaṁ rājagahe ramme,


pli: ramaṇīye giribbaje;


pli: Issaro dhanadhaññassa,


pli: supahūtassa mārisa.


pli: Tassāyaṁ me bhariyā ca,


pli: dhītā ca suṇisā ca me;


pli: Tā mālaṁ uppalañcāpi,


pli: paccagghañca vilepanaṁ;


pli: Thūpaṁ harantiyo vāresiṁ,


pli: taṁ pāpaṁ pakataṁ mayā.


pli: Chaḷāsītisahassāni,


pli: mayaṁ paccattavedanā;


pli: Thūpapūjaṁ vivaṇṇetvā,


pli: paccāma niraye bhusaṁ.


pli: Ye ca kho thūpapūjāya,


pli: vattante arahato mahe;


pli: Ādīnavaṁ pakāsenti,


pli: vivecayetha ne tato.


pli: Imā ca passa āyantiyo,


pli: Māladhārī alaṅkatā;


pli: Mālāvipākaṁnubhontiyo,


pli: Samiddhā ca tā yasassiniyo.


pli: Tañca disvāna accheraṁ,


pli: abbhutaṁ lomahaṁsanaṁ;


pli: Namo karonti sappaññā,


pli: vandanti taṁ mahāmuniṁ.


pli: Sohaṁ nūna ito gantvā,


pli: yoniṁ laddhāna mānusiṁ;


pli: Thūpapūjaṁ karissāmi,


pli: appamatto punappunan”ti.


pli: Dhātuvivaṇṇapetavatthu dasamaṁ.


pli: Cūḷavaggo tatiyo.


pli: Abhijjamāno kuṇḍiyo,


pli: rathakārī bhusena ca;


pli: Kumāro gaṇikā ceva,


pli: dve luddā piṭṭhipūjanā;


pli: Vaggo tena pavuccatīti.


title_pli: Petavatthu Mahāvagga

pli: 1. Ambasakkarapetavatthu


pli: Vesālī nāma nagaratthi vajjīnaṁ,


pli: Tattha ahu licchavi ambasakkaro;


pli: Disvāna petaṁ nagarassa bāhiraṁ,


pli: Tattheva pucchittha taṁ kāraṇatthiko.


pli: “Seyyā nisajjā nayimassa atthi,


pli: Abhikkamo natthi paṭikkamo ca;


pli: Asitapītakhāyitavatthabhogā,


pli: Paricārikā sāpi imassa natthi.


pli: Ye ñātakā diṭṭhasutā suhajjā,


pli: Anukampakā yassa ahesuṁ pubbe;


pli: Daṭṭhumpi te dāni na taṁ labhanti,


pli: Virājitatto hi janena tena.


pli: Na oggatattassa bhavanti mittā,


pli: Jahanti mittā vikalaṁ viditvā;


pli: Atthañca disvā parivārayanti,


pli: Bahū mittā uggatattassa honti.


pli: Nihīnatto sabbabhogehi kiccho,


pli: Sammakkhito samparibhinnagatto;


pli: Ussāvabindūva palimpamāno,


pli: Ajja suve jīvitassūparodho.


pli: Etādisaṁ uttamakicchappattaṁ,


pli: Uttāsitaṁ pucimandassa sūle;


pli: ‘Atha tvaṁ kena vaṇṇena vadesi yakkha,


pli: Jīva bho jīvitameva seyyo’”ti.


pli: “Sālohito esa ahosi mayhaṁ,


pli: Ahaṁ sarāmi purimāya jātiyā;


pli: Disvā ca me kāruññamahosi rāja,


pli: Mā pāpadhammo nirayaṁ patāyaṁ.


pli: Ito cuto licchavi esa poso,


pli: Sattussadaṁ nirayaṁ ghorarūpaṁ;


pli: Upapajjati dukkaṭakammakārī,


pli: Mahābhitāpaṁ kaṭukaṁ bhayānakaṁ.


pli: Anekabhāgena guṇena seyyo,


pli: Ayameva sūlo nirayena tena;


pli: Ekantadukkhaṁ kaṭukaṁ bhayānakaṁ,


pli: Ekantatibbaṁ nirayaṁ patāyaṁ.


pli: Idañca sutvā vacanaṁ mameso,


pli: Dukkhūpanīto vijaheyya pāṇaṁ;


pli: Tasmā ahaṁ santike na bhaṇāmi,


pli: Mā me kato jīvitassūparodho”.


pli: “Aññāto eso purisassa attho,


pli: Aññampi icchāmase pucchituṁ tuvaṁ;


pli: Okāsakammaṁ sace no karosi,


pli: Pucchāma taṁ no na ca kujjhitabban”ti.


pli: “Addhā paṭiññā me tadā ahu,


pli: Nācikkhanā appasannassa hoti;


pli: Akāmā saddheyyavacoti katvā,


pli: Pucchassu maṁ kāmaṁ yathā visayhan”ti.


pli: “Yaṁ kiñcahaṁ cakkhunā passissāmi,


pli: Sabbampi tāhaṁ abhisaddaheyyaṁ;


pli: Disvāva taṁ nopi ce saddaheyyaṁ,


pli: Kareyyāsi me yakkha niyassakamman”ti.


pli: “Saccappaṭiññā tava mesā hotu,


pli: Sutvāna dhammaṁ labha suppasādaṁ;


pli: Aññatthiko no ca paduṭṭhacitto,


pli: Yaṁ te sutaṁ asutañcāpi dhammaṁ;


pli: Sabbampi akkhissaṁ yathā pajānanti”.


pli: “Setena assena alaṅkatena,


pli: Upayāsi sūlāvutakassa santike;


pli: Yānaṁ idaṁ abbhutaṁ dassaneyyaṁ,


pli: Kissetaṁ kammassa ayaṁ vipāko”ti.


pli: “Vesāliyā nagarassa majjhe,


pli: Cikkhallamagge narakaṁ ahosi;


pli: Gosīsamekāhaṁ pasannacitto,


pli: Setaṁ gahetvā narakasmiṁ nikkhipiṁ.


pli: Etasmiṁ pādāni patiṭṭhapetvā,


pli: Mayañca aññe ca atikkamimhā;


pli: Tasseva kammassa ayaṁ vipāko”ti.


pli: “Vaṇṇo ca te sabbadisā pabhāsati,


pli: Gandho ca te sabbadisā pavāyati;


pli: Yakkhiddhipattosi mahānubhāvo,


pli: Naggo cāsi kissa ayaṁ vipāko”ti.


pli: “Akkodhano niccapasannacitto,


pli: Saṇhāhi vācāhi janaṁ upemi;


pli: Tasseva kammassa ayaṁ vipāko,


pli: Dibbo me vaṇṇo satataṁ pabhāsati.


pli: Yasañca kittiñca dhamme ṭhitānaṁ,


pli: Disvāna mantemi pasannacitto;


pli: Dibbo me gandho satataṁ pavāyati.


pli: Sahāyānaṁ titthasmiṁ nhāyantānaṁ,


pli: Thale gahetvā nidahissa dussaṁ;


pli: Khiḍḍatthiko no ca paduṭṭhacitto,


pli: Tenamhi naggo kasirā ca vuttī”ti.


pli: “Yo kīḷamāno pakaroti pāpaṁ,


pli: Tassedisaṁ kammavipākamāhu;


pli: Akīḷamāno pana yo karoti,


pli: Kiṁ tassa kammassa vipākamāhū”ti.


pli: “Ye duṭṭhasaṅkappamanā manussā,


pli: Kāyena vācāya ca saṅkiliṭṭhā;


pli: Kāyassa bhedā abhisamparāyaṁ,


pli: Asaṁsayaṁ te nirayaṁ upenti.


pli: Apare pana sugatimāsamānā,


pli: Dāne ratā saṅgahitattabhāvā;


pli: Asaṁsayaṁ te sugatiṁ upentī”ti.


pli: “Taṁ kinti jāneyyamahaṁ avecca,


pli: Kalyāṇapāpassa ayaṁ vipāko;


pli: Kiṁ vāhaṁ disvā abhisaddaheyyaṁ,


pli: Ko vāpi maṁ saddahāpeyya etan”ti.


pli: “Disvā ca sutvā abhisaddahassu,


pli: Kalyāṇapāpe ubhaye asante,


pli: Siyā nu sattā sugatā duggatā vā.


pli: No cettha kammāni kareyyuṁ maccā,


pli: Kalyāṇapāpāni manussaloke;


pli: Nāhesuṁ sattā sugatā duggatā vā,


pli: Hīnā paṇītā ca manussaloke.


pli: Yasmā ca kammāni karonti maccā,


pli: Tasmā hi sattā sugatā duggatā vā,


pli: Dvayajja kammānaṁ vipākamāhu,


pli: Sukhassa dukkhassa ca vedanīyaṁ;


pli: Tā devatāyo paricārayanti,


pli: Paccanti bālā dvayataṁ apassino.


pli: Na matthi kammāni sayaṅkatāni,


pli: Datvāpi me natthi yo ādiseyya;


pli: Acchādanaṁ sayanamathannapānaṁ,


pli: Tenamhi naggo kasirā ca vuttī”ti.


pli: “Siyā nu kho kāraṇaṁ kiñci yakkha,


pli: Acchādanaṁ yena tuvaṁ labhetha;


pli: Ācikkha me tvaṁ yadatthi hetu,


pli: Saddhāyikaṁ hetuvaco suṇomā”ti.


pli: “Kappitako nāma idhatthi bhikkhu,


pli: Jhāyī susīlo arahā vimutto;


pli: Guttindriyo saṁvutapātimokkho,


pli: Sītibhūto uttamadiṭṭhipatto.


pli: Sakhilo vadaññū suvaco sumukho,


pli: Svāgamo suppaṭimuttako ca;


pli: Puññassa khettaṁ araṇavihārī,


pli: Devamanussānañca dakkhiṇeyyo.


pli: Santo vidhūmo anīgho nirāso,


pli: Mutto visallo amamo avaṅko;


pli: Nirūpadhī sabbapapañcakhīṇo,


pli: Tisso vijjā anuppatto jutimā.


pli: Appaññāto disvāpi na ca sujāno,


pli: Munīti naṁ vajjisu voharanti;


pli: Jānanti taṁ yakkhabhūtā anejaṁ,


pli: Kalyāṇadhammaṁ vicarantaṁ loke.


pli: Tassa tuvaṁ ekayugaṁ duve vā,


pli: Mamuddisitvāna sace dadetha;


pli: Paṭiggahītāni ca tāni assu,


pli: Mamañca passetha sannaddhadussan”ti.


pli: “Kasmiṁ padese samaṇaṁ vasantaṁ,


pli: Gantvāna passemu mayaṁ idāni;


pli: Yo majja kaṅkhaṁ vicikicchitañca,


pli: Diṭṭhīvisūkāni vinodayeyyā”ti.


pli: “Eso nisinno kapinaccanāyaṁ,


pli: Parivārito devatāhi bahūhi;


pli: Dhammiṁ kathaṁ bhāsati saccanāmo,


pli: Sakasmimācerake appamatto”ti.


pli: “Tathāhaṁ kassāmi gantvā idāni,


pli: Acchādayissaṁ samaṇaṁ yugena;


pli: Paṭiggahitāni ca tāni assu,


pli: Tuvañca passemu sannaddhadussan”ti.


pli: “Mā akkhaṇe pabbajitaṁ upāgami,


pli: Sādhu vo licchavi nesa dhammo;


pli: Tato ca kāle upasaṅkamitvā,


pli: Tattheva passāhi raho nisinnan”ti.


pli: Tathāti vatvā agamāsi tattha,


pli: Parivārito dāsagaṇena licchavi;


pli: So taṁ nagaraṁ upasaṅkamitvā,


pli: Vāsūpagacchittha sake nivesane.


pli: Tato ca kāle gihikiccāni katvā,


pli: Nhatvā pivitvā ca khaṇaṁ labhitvā;


pli: Viceyya peḷāto ca yugāni aṭṭha,


pli: Gāhāpayī dāsagaṇena licchavi.


pli: So taṁ padesaṁ upasaṅkamitvā,


pli: Taṁ addasa samaṇaṁ santacittaṁ;


pli: Paṭikkantaṁ gocarato nivattaṁ,


pli: Sītibhūtaṁ rukkhamūle nisinnaṁ.


pli: Tamenamavoca upasaṅkamitvā,


pli: Appābādhaṁ phāsuvihārañca pucchi;


pli: “Vesāliyaṁ licchavihaṁ bhadante,


pli: Jānanti maṁ licchavi ambasakkaro.


pli: Imāni me aṭṭha yugā subhāni,


pli: Paṭigaṇha bhante padadāmi tuyhaṁ;


pli: Teneva atthena idhāgatosmi,


pli: Yathā ahaṁ attamano bhaveyyan”ti.


pli: “Dūratova samaṇabrāhmaṇā ca,


pli: Nivesanaṁ te parivajjayanti;


pli: Pattāni bhijjanti ca te nivesane,


pli: Saṅghāṭiyo cāpi vidālayanti.


pli: Athāpare pādakuṭhārikāhi,


pli: Avaṁsirā samaṇā pātayanti;


pli: Etādisaṁ pabbajitā vihesaṁ,


pli: Tayā kataṁ samaṇā pāpuṇanti.


pli: Tiṇena telampi na tvaṁ adāsi,


pli: Muḷhassa maggampi na pāvadāsi;


pli: Andhassa daṇḍaṁ sayamādiyāsi,


pli: Etādiso kadariyo asaṁvuto tuvaṁ;


pli: Atha tvaṁ kena vaṇṇena kimeva disvā,


pli: Amhehi saha saṁvibhāgaṁ karosī”ti.


pli: “Paccemi bhante yaṁ tvaṁ vadesi,


pli: Vihesayiṁ samaṇe brāhmaṇe ca;


pli: Khiḍḍatthiko no ca paduṭṭhacitto,


pli: Etampi me dukkaṭameva bhante.


pli: Khiḍḍāya yakkho pasavitvā pāpaṁ,


pli: Vedeti dukkhaṁ asamattabhogī;


pli: Daharo yuvā nagganiyassa bhāgī,


pli: Kiṁ su tato dukkhatarassa hoti.


pli: Taṁ disvā saṁvegamalatthaṁ bhante,


pli: Tappaccayā vāpi dadāmi dānaṁ;


pli: Paṭigaṇha bhante vatthayugāni aṭṭha,


pli: Yakkhassimā gacchantu dakkhiṇāyo”ti.


pli: “Addhā hi dānaṁ bahudhā pasatthaṁ,


pli: Dadato ca te akkhayadhammamatthu;


pli: Paṭigaṇhāmi te vatthayugāni aṭṭha,


pli: Tato hi so ācamayitvā licchavi,


pli: Therassa datvāna yugāni aṭṭha;


pli: Paṭiggahitāni ca tāni assu,


pli: Yakkhañca passetha sannaddhadussaṁ.


pli: Tamaddasā candanasāralittaṁ,


pli: Ājaññamārūḷhamuḷāravaṇṇaṁ;


pli: Alaṅkataṁ sādhunivatthadussaṁ,


pli: Parivāritaṁ yakkhamahiddhipattaṁ.


pli: So taṁ disvā attamano udaggo,


pli: Pahaṭṭhacitto ca subhaggarūpo;


pli: Kammañca disvāna mahāvipākaṁ,


pli: Sandiṭṭhikaṁ cakkhunā sacchikatvā.


pli: Tamenamavoca upasaṅkamitvā,


pli: “Dassāmi dānaṁ samaṇabrāhmaṇānaṁ;


pli: Na cāpi me kiñci adeyyamatthi,


pli: Tuvañca me yakkha bahūpakāro”ti.


pli: “Tuvañca me licchavi ekadesaṁ,


pli: Adāsi dānāni amoghametaṁ;


pli: Svāhaṁ karissāmi tayāva sakkhiṁ,


pli: Amānuso mānusakena saddhin”ti.


pli: “Gatī ca bandhū ca parāyaṇañca,


pli: Mitto mamāsi atha devatā me;


pli: Yācāmi taṁ pañjaliko bhavitvā,


pli: Icchāmi taṁ yakkha punāpi daṭṭhun”ti.


pli: “Sace tuvaṁ assaddho bhavissasi,


pli: Kadariyarūpo vippaṭipannacitto;


pli: Tvaṁ neva maṁ lacchasi dassanāya,


pli: Disvā ca taṁ nopi ca ālapissaṁ.


pli: Sace pana tvaṁ bhavissasi dhammagāravo,


pli: Dāne rato saṅgahitattabhāvo;


pli: Opānabhūto samaṇabrāhmaṇānaṁ,


pli: Evaṁ mamaṁ lacchasi dassanāya.


pli: Disvā ca taṁ ālapissaṁ bhadante,


pli: Imañca sūlato lahuṁ pamuñca;


pli: Yatonidānaṁ akarimha sakkhiṁ,


pli: Maññāmi sūlāvutakassa kāraṇā.


pli: Te aññamaññaṁ akarimha sakkhiṁ,


pli: Ayañca sūlato lahuṁ pamutto;


pli: Sakkacca dhammāni samācaranto,


pli: Mucceyya so nirayā ca tamhā;


pli: Kammaṁ siyā aññatra vedanīyaṁ.


pli: Kappitakañca upasaṅkamitvā,


pli: Teneva saha saṁvibhajitvā kāle;


pli: Sayaṁ mukhenūpanisajja puccha,


pli: So te akkhissati etamatthaṁ.


pli: Tameva bhikkhuṁ upasaṅkamitvā,


pli: Pucchassu aññatthiko no ca paduṭṭhacitto;


pli: So te sutaṁ asutañcāpi dhammaṁ,


pli: Sabbampi akkhissati yathā pajānan”ti.


pli: So tattha rahassaṁ samullapitvā,


pli: Sakkhiṁ karitvāna amānusena;


pli: Pakkāmi so licchavīnaṁ sakāsaṁ,


pli: Atha bravi parisaṁ sannisinnaṁ.


pli: “Suṇantu bhonto mama ekavākyaṁ,


pli: Varaṁ varissaṁ labhissāmi atthaṁ;


pli: Sūlāvuto puriso luddakammo,


pli: Paṇihitadaṇḍo anusattarūpo.


pli: Ettāvatā vīsatirattimattā,


pli: Yato āvuto neva jīvati na mato;


pli: Tāhaṁ mocayissāmi dāni,


pli: Yathāmatiṁ anujānātu saṅgho”ti.


pli: “Etañca aññañca lahuṁ pamuñca,


pli: Ko taṁ vadetha tathā karontaṁ;


pli: Yathā pajānāsi tathā karohi,


pli: Yathāmatiṁ anujānāti saṅgho”ti.


pli: So taṁ padesaṁ upasaṅkamitvā,


pli: Sūlāvutaṁ mocayi khippameva;


pli: “Mā bhāyi sammā”ti ca taṁ avoca,


pli: Tikicchakānañca upaṭṭhapesi.


pli: “Kappitakañca upasaṅkamitvā,


pli: Teneva saha saṁvibhajitvā kāle;


pli: Sayaṁ mukhenūpanisajja licchavi,


pli: Tatheva pucchittha naṁ kāraṇatthiko.


pli: Sūlāvuto puriso luddakammo,


pli: Paṇihitadaṇḍo anusattarūpo;


pli: Ettāvatā vīsatirattimattā,


pli: Yato āvuto neva jīvati na mato.


pli: So mocito gantvā mayā idāni,


pli: Etassa yakkhassa vaco hi bhante;


pli: Siyā nu kho kāraṇaṁ kiñcideva,


pli: Yena so nirayaṁ no vajeyya.


pli: Ācikkha bhante yadi atthi hetu,


pli: Saddhāyikaṁ hetuvaco suṇoma;


pli: Na tesaṁ kammānaṁ vināsamatthi,


pli: Avedayitvā idha byantibhāvo”ti.


pli: “Sace sa dhammāni samācareyya,


pli: Sakkacca rattindivamappamatto;


pli: Mucceyya so nirayā ca tamhā,


pli: Kammaṁ siyā aññatra vedanīyan”ti.


pli: “Aññāto eso purisassa attho,


pli: Mamampi dāni anukampa bhante;


pli: Anusāsa maṁ ovada bhūripañña,


pli: Yathā ahaṁ no nirayaṁ vajeyyan”ti.


pli: “Ajjeva buddhaṁ saraṇaṁ upehi,


pli: Dhammañca saṅghañca pasannacitto;


pli: Tatheva sikkhāya padāni pañca,


pli: Akhaṇḍaphullāni samādiyassu.


pli: Pāṇātipātā viramassu khippaṁ,


pli: Loke adinnaṁ parivajjayassu;


pli: Amajjapo mā ca musā abhāṇī,


pli: Sakena dārena ca hohi tuṭṭho;


pli: Imañca ariyaṁ aṭṭhaṅgavarenupetaṁ,


pli: Samādiyāhi kusalaṁ sukhudrayaṁ.


pli: Cīvaraṁ piṇḍapātañca,


pli: paccayaṁ sayanāsanaṁ;


pli: Annaṁ pānaṁ khādanīyaṁ,


pli: vatthasenāsanāni ca;


pli: Dadāhi ujubhūtesu,


pli: vippasannena cetasā.


pli: Bhikkhūpi sīlasampanne,


pli: vītarāge bahussute;


pli: Tappehi annapānena,


pli: sadā puññaṁ pavaḍḍhati.


pli: Evañca dhammāni samācaranto,


pli: Sakkacca rattindivamappamatto;


pli: Muñca tuvaṁ nirayā ca tamhā,


pli: Kammaṁ siyā aññatra vedanīyan”ti.


pli: “Ajjeva buddhaṁ saraṇaṁ upemi,


pli: Dhammañca saṅghañca pasannacitto;


pli: Tatheva sikkhāya padāni pañca,


pli: Akhaṇḍaphullāni samādiyāmi.


pli: Pāṇātipātā viramāmi khippaṁ,


pli: Loke adinnaṁ parivajjayāmi;


pli: Amajjapo no ca musā bhaṇāmi,


pli: Sakena dārena ca homi tuṭṭho;


pli: Imañca ariyaṁ aṭṭhaṅgavarenupetaṁ,


pli: Samādiyāmi kusalaṁ sukhudrayaṁ.


pli: Cīvaraṁ piṇḍapātañca,


pli: paccayaṁ sayanāsanaṁ;


pli: Annaṁ pānaṁ khādanīyaṁ,


pli: vatthasenāsanāni ca.


pli: Bhikkhū ca sīlasampanne,


pli: vītarāge bahussute;


pli: Dadāmi na vikampāmi,


pli: buddhānaṁ sāsane rato”ti.


pli: Etādiso licchavi ambasakkaro,


pli: Vesāliyaṁ aññataro upāsako;


pli: Saddho mudū kārakaro ca bhikkhu,


pli: Saṅghañca sakkacca tadā upaṭṭhahi.


pli: Sūlāvuto ca arogo hutvā,


pli: Serī sukhī pabbajjaṁ upāgami;


pli: Bhikkhuñca āgamma kappitakuttamaṁ,


pli: Ubhopi sāmaññaphalāni ajjhaguṁ.


pli: Etādisā sappurisāna sevanā,


pli: Mahapphalā hoti sataṁ vijānataṁ;


pli: Sūlāvuto aggaphalaṁ aphassayi,


pli: Phalaṁ kaniṭṭhaṁ pana ambasakkaroti.


pli: Ambasakkarapetavatthu paṭhamaṁ.


pli: 2. Serīsakapetavatthu


pli: “Suṇotha yakkhassa vāṇijāna ca,


pli: Samāgamo yattha tadā ahosi;


pli: Yathā kathaṁ itaritarena cāpi,


pli: Subhāsitaṁ tañca suṇātha sabbe.


pli: Yo so ahu rājā pāyāsi nāma,


pli: Bhummānaṁ sahabyagato yasassī;


pli: So modamānova sake vimāne,


pli: Amānuso mānuse ajjhabhāsī”ti.


pli: “Vaṅke araññe amanussaṭṭhāne,


pli: Kantāre appodake appabhakkhe;


pli: Suduggame vaṇṇupathassa majjhe,


pli: Vaṅkambhayā naṭṭhamanā manussā.


pli: Nayidha phalā mūlamayā ca santi,


pli: Upādānaṁ natthi kutodha bhakkho;


pli: Aññatra paṁsūhi ca vālukāhi ca,


pli: Tatāhi uṇhāhi ca dāruṇāhi ca.


pli: Ujjaṅgalaṁ tattamivaṁ kapālaṁ,


pli: Anāyasaṁ paralokena tulyaṁ;


pli: Luddānamāvāsamidaṁ purāṇaṁ,


pli: Bhūmippadeso abhisattarūpo.


pli: Atha tumhe kena vaṇṇena,


pli: Kimāsamānā imaṁ padesaṁ hi;


pli: Anupaviṭṭhā sahasā samacca,


pli: Lobhā bhayā atha vā sampamūḷhā”ti.


pli: “Magadhesu aṅgesu ca satthavāhā,


pli: Āropayitvā paṇiyaṁ puthuttaṁ;


pli: Te yāmase sindhusovīrabhūmiṁ,


pli: Dhanatthikā uddayaṁ patthayānā.


pli: Divā pipāsaṁ nadhivāsayantā,


pli: Yoggānukampañca samekkhamānā;


pli: Etena vegena āyāma sabbe,


pli: Rattiṁ maggaṁ paṭipannā vikāle.


pli: Te duppayātā aparaddhamaggā,


pli: Andhākulā vippanaṭṭhā araññe;


pli: Suduggame vaṇṇupathassa majjhe,


pli: Disaṁ na jānāma pamūḷhacittā.


pli: Idañca disvāna adiṭṭhapubbaṁ,


pli: Vimānaseṭṭhañca tavañca yakkha;


pli: Tatuttariṁ jīvitamāsamānā,


pli: Disvā patītā sumanā udaggā”ti.


pli: “Pāraṁ samuddassa imañca vaṇṇuṁ,


pli: Vettācaraṁ saṅkupathañca maggaṁ;


pli: Nadiyo pana pabbatānañca duggā,


pli: Puthuddisā gacchatha bhogahetu.


pli: Pakkhandiyāna vijitaṁ paresaṁ,


pli: Verajjake mānuse pekkhamānā;


pli: Yaṁ vo sutaṁ vā atha vāpi diṭṭhaṁ,


pli: Accherakaṁ taṁ vo suṇoma tātā”ti.


pli: “Itopi accherataraṁ kumāra,


pli: Na no sutaṁ vā atha vāpi diṭṭhaṁ;


pli: Atītamānussakameva sabbaṁ,


pli: Disvā na tappāma anomavaṇṇaṁ.


pli: Vehāyasaṁ pokkharañño savanti,


pli: Pahūtamalyā bahupuṇḍarīkā;


pli: Dumā cime niccaphalūpapannā,


pli: Atīva gandhā surabhiṁ pavāyanti.


pli: Veḷūriyathambhā satamussitāse,


pli: Silāpavāḷassa ca āyataṁsā;


pli: Masāragallā sahalohitaṅgā,


pli: Thambhā ime jotirasāmayāse.


pli: Sahassathambhaṁ atulānubhāvaṁ,


pli: Tesūpari sādhumidaṁ vimānaṁ;


pli: Ratanantaraṁ kañcanavedimissaṁ,


pli: Tapanīyapaṭṭehi ca sādhuchannaṁ.


pli: Jambonaduttattamidaṁ sumaṭṭho,


pli: Pāsādasopānaphalūpapanno;


pli: Daḷho ca vaggu ca susaṅgato ca,


pli: Atīva nijjhānakhamo manuñño.


pli: Ratanantarasmiṁ bahuannapānaṁ,


pli: Parivārito accharāsaṅgaṇena;


pli: Murajaālambaratūriyaghuṭṭho,


pli: Abhivanditosi thutivandanāya.


pli: So modasi nārigaṇappabodhano,


pli: Vimānapāsādavare manorame;


pli: Acintiyo sabbaguṇūpapanno,


pli: Rājā yathā vessavaṇo naḷinyā.


pli: Devo nu āsi udavāsi yakkho,


pli: Udāhu devindo manussabhūto;


pli: Pucchanti taṁ vāṇijā satthavāhā,


pli: Ācikkha ko nāma tuvaṁsi yakkho”ti.


pli: “Serīsako nāma ahamhi yakkho,


pli: Kantāriyo vaṇṇupathamhi gutto;


pli: Imaṁ padesaṁ abhipālayāmi,


pli: Vacanakaro vessavaṇassa rañño”ti.


pli: “Adhiccaladdhaṁ pariṇāmajaṁ te,


pli: Sayaṅkataṁ udāhu devehi dinnaṁ;


pli: Kathaṁ tayā laddhamidaṁ manuññan”ti.


pli: “Nādhiccaladdhaṁ na pariṇāmajaṁ me,


pli: Na sayaṅkataṁ na hi devehi dinnaṁ;


pli: Sakehi kammehi apāpakehi,


pli: Puññehi me laddhamidaṁ manuññan”ti.


pli: “Kiṁ te vataṁ kiṁ pana brahmacariyaṁ,


pli: Kissa suciṇṇassa ayaṁ vipāko;


pli: Kathaṁ tayā laddhamidaṁ vimānan”ti.


pli: “Mamaṁ pāyāsīti ahu samaññā,


pli: Rajjaṁ yadā kārayiṁ kosalānaṁ;


pli: Natthikadiṭṭhi kadariyo pāpadhammo,


pli: Ucchedavādī ca tadā ahosiṁ.


pli: Samaṇo ca kho āsi kumārakassapo,


pli: Bahussuto cittakathī uḷāro;


pli: So me tadā dhammakathaṁ abhāsi,


pli: Diṭṭhivisūkāni vinodayī me.


pli: Tāhaṁ tassa dhammakathaṁ suṇitvā,


pli: Upāsakattaṁ paṭivedayissaṁ;


pli: Pāṇātipātā virato ahosiṁ,


pli: Loke adinnaṁ parivajjayissaṁ;


pli: Amajjapo no ca musā abhāṇiṁ,


pli: Sakena dārena ca ahosi tuṭṭho.


pli: Taṁ me vataṁ taṁ pana brahmacariyaṁ,


pli: Tassa suciṇṇassa ayaṁ vipāko;


pli: Teheva kammehi apāpakehi,


pli: Puññehi me laddhamidaṁ vimānan”ti.


pli: “Saccaṁ kirāhaṁsu narā sapaññā,


pli: Anaññathā vacanaṁ paṇḍitānaṁ;


pli: Yahiṁ yahiṁ gacchati puññakammo,


pli: Tahiṁ tahiṁ modati kāmakāmī.


pli: Yahiṁ yahiṁ sokapariddavo ca,


pli: Vadho ca bandho ca parikkileso;


pli: Tahiṁ tahiṁ gacchati pāpakammo,


pli: Na muccati duggatiyā kadācī”ti.


pli: “Sammūḷharūpova jano ahosi,


pli: Asmiṁ muhutte kalalīkatova;


pli: Janassimassa tuyhañca kumāra,


pli: Appaccayo kena nu kho ahosī”ti.


pli: “Ime ca sirīsavanā tātā,


pli: Dibbā gandhā surabhī sampavanti;


pli: Te sampavāyanti imaṁ vimānaṁ,


pli: Divā ca ratto ca tamaṁ nihantvā.


pli: Imesañca kho vassasataccayena,


pli: Sipāṭikā phalati ekamekā;


pli: Mānussakaṁ vassasataṁ atītaṁ,


pli: Yadagge kāyamhi idhūpapanno.


pli: Disvānahaṁ vassasatāni pañca,


pli: Asmiṁ vimāne ṭhatvāna tātā;


pli: Āyukkhayā puññakkhayā cavissaṁ,


pli: Teneva sokena pamucchitosmī”ti.


pli: “Kathaṁ nu soceyya tathāvidho so,


pli: Laddhā vimānaṁ atulaṁ cirāya;


pli: Ye cāpi kho ittaramupapannā,


pli: Te nūna soceyyuṁ parittapuññā”ti.


pli: “Anucchaviṁ ovadiyañca me taṁ,


pli: Yaṁ maṁ tumhe peyyavācaṁ vadetha;


pli: Tumhe ca kho tātā mayānuguttā,


pli: Yenicchakaṁ tena paletha sotthin”ti.


pli: “Gantvā mayaṁ sindhusovīrabhūmiṁ,


pli: Dhanatthikā uddayaṁ patthayānā;


pli: Yathāpayogā paripuṇṇacāgā,


pli: Kāhāma serīsamahaṁ uḷāran”ti.


pli: “Mā ceva serīsamahaṁ akattha,


pli: Sabbañca vo bhavissati yaṁ vadetha;


pli: Pāpāni kammāni vivajjayātha,


pli: Dhammānuyogañca adhiṭṭhahātha.


pli: Upāsako atthi imamhi saṅghe,


pli: Bahussuto sīlavatūpapanno;


pli: Saddho ca cāgī ca supesalo ca,


pli: Vicakkhaṇo santusito mutīmā.


pli: Sañjānamāno na musā bhaṇeyya,


pli: Parūpaghātāya na cetayeyya;


pli: Vebhūtikaṁ pesuṇaṁ no kareyya,


pli: Saṇhañca vācaṁ sakhilaṁ bhaṇeyya.


pli: Sagāravo sappatisso vinīto,


pli: Apāpako adhisīle visuddho;


pli: So mātaraṁ pitarañcāpi jantu,


pli: Dhammena poseti ariyavutti.


pli: Maññe so mātāpitūnaṁ kāraṇā,


pli: Bhogāni pariyesati na attahetu;


pli: Mātāpitūnañca yo accayena,


pli: Nekkhammapoṇo carissati brahmacariyaṁ.


pli: Ujū avaṅko asaṭho amāyo,


pli: Na lesakappena ca vohareyya;


pli: So tādiso sukatakammakārī,


pli: Dhamme ṭhito kinti labhetha dukkhaṁ.


pli: Taṁ kāraṇā pātukatomhi attanā,


pli: Tasmā dhammaṁ passatha vāṇijāse;


pli: Aññatra teniha bhasmī bhavetha,


pli: Andhākulā vippanaṭṭhā araññe;


pli: Taṁ khippamānena lahuṁ parena,


pli: Sukho have sappurisena saṅgamo”ti.


pli: “Kiṁ nāma so kiñca karoti kammaṁ,


pli: Kiṁ nāmadheyyaṁ kiṁ pana tassa gottaṁ;


pli: Mayampi naṁ daṭṭhukāmamha yakkha,


pli: Yassānukampāya idhāgatosi;


pli: Lābhā hi tassa yassa tuvaṁ pihesī”ti.


pli: “Yo kappako sambhavanāmadheyyo,


pli: Upāsako kocchaphalūpajīvī;


pli: Jānātha naṁ tumhākaṁ pesiyo so,


pli: Mā kho naṁ hīḷittha supesalo so”ti.


pli: “Jānāmase yaṁ tvaṁ pavadesi yakkha,


pli: Na kho naṁ jānāma sa edisoti;


pli: Mayampi naṁ pūjayissāma yakkha,


pli: Sutvāna tuyhaṁ vacanaṁ uḷāran”ti.


pli: “Ye keci imasmiṁ satthe manussā,


pli: Daharā mahantā athavāpi majjhimā;


pli: Sabbeva te ālambantu vimānaṁ,


pli: Passantu puññānaṁ phalaṁ kadariyā”ti.


pli: Te tattha sabbeva “ahaṁ pure”ti,


pli: Taṁ kappakaṁ tattha purakkhatvā;


pli: Sabbeva te ālambiṁsu vimānaṁ,


pli: Masakkasāraṁ viya vāsavassa.


pli: Upāsakattaṁ paṭivedayiṁsu;


pli: Pāṇātipātā paṭiviratā ahesuṁ,


pli: Loke adinnaṁ parivajjayiṁsu;


pli: Amajjapā no ca musā bhaṇiṁsu,


pli: Sakena dārena ca ahesuṁ tuṭṭhā.


pli: Upāsakattaṁ paṭivedayitvā;


pli: Pakkāmi sattho anumodamāno,


pli: Yakkhiddhiyā anumato punappunaṁ.


pli: Gantvāna te sindhusovīrabhūmiṁ,


pli: Dhanatthikā uddayaṁ patthayānā;


pli: Yathāpayogā paripuṇṇalābhā,


pli: Paccāgamuṁ pāṭaliputtamakkhataṁ.


pli: Gantvāna te saṅgharaṁ sotthivanto,


pli: Puttehi dārehi samaṅgibhūtā;


pli: Ānandī vittā sumanā patītā,


pli: Akaṁsu serīsamahaṁ uḷāraṁ;


pli: Serīsakaṁ te pariveṇaṁ māpayiṁsu.


pli: Etādisā sappurisāna sevanā,


pli: Mahatthikā dhammaguṇāna sevanā;


pli: Ekassa atthāya upāsakassa,


pli: Sabbeva sattā sukhitā ahesunti.


pli: Serīsakapetavatthu dutiyaṁ.


pli: Bhāṇavāraṁ tatiyaṁ.


pli: 3. Nandakapetavatthu


pli: Rājā piṅgalako nāma,


pli: Suraṭṭhānaṁ adhipati ahu;


pli: Moriyānaṁ upaṭṭhānaṁ gantvā,


pli: Suraṭṭhaṁ punarāgamā.


pli: Uṇhe majjhanhike kāle,


pli: Rājā paṅkaṁ upāgami;


pli: Addasa maggaṁ ramaṇīyaṁ,


pli: Petānaṁ taṁ vaṇṇupathaṁ.


pli: Sārathiṁ āmantayī rājā—


pli: “Ayaṁ maggo ramaṇīyo,


pli: khemo sovatthiko sivo;


pli: Iminā sārathi yāma,


pli: suraṭṭhānaṁ santike ito”.


pli: Tena pāyāsi soraṭṭho,


pli: senāya caturaṅginiyā;


pli: Ubbiggarūpo puriso,


pli: soraṭṭhaṁ etadabravi.


pli: “Kummaggaṁ paṭipannamhā,


pli: bhiṁsanaṁ lomahaṁsanaṁ;


pli: Purato dissati maggo,


pli: pacchato ca na dissati.


pli: Kummaggaṁ paṭipannamhā,


pli: yamapurisāna santike;


pli: Amānuso vāyati gandho,


pli: ghoso suyyati dāruṇo”.


pli: Saṁviggo rājā soraṭṭho,


pli: sārathiṁ etadabravi;


pli: Hatthikkhandhaṁ samāruyha,


pli: Olokento catuddisaṁ;


pli: Addasa nigrodhaṁ ramaṇīyaṁ,


pli: Pādapaṁ chāyāsampannaṁ;


pli: Nīlabbhavaṇṇasadisaṁ,


pli: Meghavaṇṇasirīnibhaṁ.


pli: Sārathiṁ āmantayī rājā,


pli: “kiṁ eso dissati brahā;


pli: Nīlabbhavaṇṇasadiso,


pli: meghavaṇṇasirīnibho”.


pli: “Nigrodho so mahārāja,


pli: pādapo chāyāsampanno;


pli: Tena pāyāsi soraṭṭho,


pli: yena so dissate brahā;


pli: meghavaṇṇasirīnibho.


pli: Hatthikkhandhato oruyha,


pli: rājā rukkhaṁ upāgami;


pli: Nisīdi rukkhamūlasmiṁ,


pli: sāmacco saparijjano;


pli: Pūraṁ pānīyasarakaṁ,


pli: pūve vitte ca addasa.


pli: Puriso ca devavaṇṇī,


pli: sabbābharaṇabhūsito;


pli: Upasaṅkamitvā rājānaṁ,


pli: soraṭṭhaṁ etadabravi.


pli: “Svāgataṁ te mahārāja,


pli: atho te adurāgataṁ;


pli: Pivatu devo pānīyaṁ,


pli: pūve khāda arindama”.


pli: Pivitvā rājā pānīyaṁ,


pli: Pūve khāditvā pitvā ca,


pli: soraṭṭho etadabravi.


pli: “Devatā nusi gandhabbo,


pli: adu sakko purindado;


pli: Ajānantā taṁ pucchāma,


pli: kathaṁ jānemu taṁ mayan”ti.


pli: “Nāmhi devo na gandhabbo,


pli: nāpi sakko purindado;


pli: Peto ahaṁ mahārāja,


pli: suraṭṭhā idha māgato”ti.


pli: “Kiṁsīlo kiṁsamācāro,


pli: suraṭṭhasmiṁ pure tuvaṁ;


pli: Kena te brahmacariyena,


pli: ānubhāvo ayaṁ tavā”ti.


pli: “Taṁ suṇohi mahārāja,


pli: arindama raṭṭhavaḍḍhana;


pli: Amaccā pārisajjā ca,


pli: brāhmaṇo ca purohito.


pli: Suraṭṭhasmiṁ ahaṁ deva,


pli: puriso pāpacetaso;


pli: Micchādiṭṭhi ca dussīlo,


pli: kadariyo paribhāsako.


pli: Dadantānaṁ karontānaṁ,


pli: vārayissaṁ bahujjanaṁ;


pli: Aññesaṁ dadamānānaṁ,


pli: antarāyakaro ahaṁ.


pli: Vipāko natthi dānassa,


pli: saṁyamassa kuto phalaṁ;


pli: Natthi ācariyo nāma,


pli: adantaṁ ko damessati.


pli: Samatulyāni bhūtāni,


pli: kuto jeṭṭhāpacāyiko;


pli: Natthi balaṁ vīriyaṁ vā,


pli: kuto uṭṭhānaporisaṁ.


pli: Natthi dānaphalaṁ nāma,


pli: na visodheti verinaṁ;


pli: Laddheyyaṁ labhate macco,


pli: niyatipariṇāmajaṁ.


pli: Natthi mātā pitā bhātā,


pli: loko natthi ito paraṁ;


pli: Natthi dinnaṁ natthi hutaṁ,


pli: sunihitaṁ na vijjati.


pli: Yopi haneyya purisaṁ,


pli: parassa chindate siraṁ;


pli: Na koci kañci hanati,


pli: sattannaṁ vivaramantare.


pli: Acchejjābhejjo hi jīvo,


pli: Aṭṭhaṁso guḷaparimaṇḍalo;


pli: Yojanānaṁ sataṁ pañca,


pli: Ko jīvaṁ chettumarahati.


pli: Yathā suttaguḷe khitte,


pli: nibbeṭhentaṁ palāyati;


pli: Evamevaṁ ca so jīvo,


pli: nibbeṭhento palāyati.


pli: Yathā gāmato nikkhamma,


pli: aññaṁ gāmaṁ pavīsati;


pli: aññaṁ bondiṁ pavīsati.


pli: Yathā gehato nikkhamma,


pli: aññaṁ gehaṁ pavīsati;


pli: Cullāsīti mahākappino,


pli: satasahassāni hi;


pli: Ye bālā ye ca paṇḍitā,


pli: saṁsāraṁ khepayitvāna;


pli: Dukkhassantaṁ karissare.


pli: Mitāni sukhadukkhāni,


pli: doṇehi piṭakehi ca;


pli: Jino sabbaṁ pajānāti,


pli: sammūḷhā itarā pajā.


pli: Evaṁdiṭṭhi pure āsiṁ,


pli: sammūḷho mohapāruto;


pli: Micchādiṭṭhi ca dussīlo,


pli: kadariyo paribhāsako.


pli: Oraṁ me chahi māsehi,


pli: kālakiriyā bhavissati;


pli: Ekantakaṭukaṁ ghoraṁ,


pli: nirayaṁ papatissahaṁ.


pli: Catukkaṇṇaṁ catudvāraṁ,


pli: vibhattaṁ bhāgaso mitaṁ;


pli: Ayopākārapariyantaṁ,


pli: ayasā paṭikujjitaṁ.


pli: Tassa ayomayā bhūmi,


pli: jalitā tejasā yutā;


pli: Samantā yojanasataṁ,


pli: pharitvā tiṭṭhati sabbadā.


pli: Vassāni satasahassāni,


pli: ghoso suyyati tāvade;


pli: Lakkho eso mahārāja,


pli: satabhāgavassakoṭiyo.


pli: Koṭisatasahassāni,


pli: niraye paccare janā;


pli: Micchādiṭṭhī ca dussīlā,


pli: ye ca ariyūpavādino.


pli: Tatthāhaṁ dīghamaddhānaṁ,


pli: dukkhaṁ vedissa vedanaṁ;


pli: Phalaṁ pāpassa kammassa,


pli: tasmā socāmahaṁ bhusaṁ.


pli: Taṁ suṇohi mahārāja,


pli: arindama raṭṭhavaḍḍhana;


pli: Dhītā mayhaṁ mahārāja,


pli: uttarā bhaddamatthu te.


pli: Karoti bhaddakaṁ kammaṁ,


pli: sīlesuposathe ratā;


pli: Saññatā saṁvibhāgī ca,


pli: vadaññū vītamaccharā.


pli: Akhaṇḍakārī sikkhāya,


pli: suṇhā parakulesu ca;


pli: Upāsikā sakyamunino,


pli: sambuddhassa sirīmato.


pli: Bhikkhu ca sīlasampanno,


pli: gāmaṁ piṇḍāya pāvisi;


pli: Okkhittacakkhu satimā,


pli: guttadvāro susaṁvuto.


pli: Sapadānaṁ caramāno,


pli: agamā taṁ nivesanaṁ;


pli: ‘Tamaddasa mahārāja,


pli: uttarā bhaddamatthu te’.


pli: Pūraṁ pānīyasarakaṁ,


pli: pūve vitte ca sā adā;


pli: ‘Pitā me kālakato bhante,


pli: tassetaṁ upakappatu’.


pli: Samanantarānuddiṭṭhe,


pli: vipāko udapajjatha;


pli: Bhuñjāmi kāmakāmīhaṁ,


pli: rājā vessavaṇo yathā.


pli: Taṁ suṇohi mahārāja,


pli: arindama raṭṭhavaḍḍhana;


pli: Sadevakassa lokassa,


pli: buddho aggo pavuccati;


pli: Taṁ buddhaṁ saraṇaṁ gaccha,


pli: saputtadāro arindama.


pli: Aṭṭhaṅgikena maggena,


pli: phusanti amataṁ padaṁ;


pli: Taṁ dhammaṁ saraṇaṁ gaccha,


pli: Cattāro ca paṭipannā,


pli: cattāro ca phale ṭhitā;


pli: Esa saṅgho ujubhūto,


pli: paññāsīlasamāhito;


pli: Taṁ saṅghaṁ saraṇaṁ gaccha,


pli: Pāṇātipātā viramassu khippaṁ,


pli: Loke adinnaṁ parivajjayassu;


pli: Amajjapo mā ca musā abhāṇi,


pli: Sakena dārena ca hohi tuṭṭho”ti.


pli: “Atthakāmosi me yakkha,


pli: hitakāmosi devate;


pli: Karomi tuyhaṁ vacanaṁ,


pli: tvaṁsi ācariyo mama.


pli: Upemi saraṇaṁ buddhaṁ,


pli: dhammañcāpi anuttaraṁ;


pli: Saṅghañca naradevassa,


pli: gacchāmi saraṇaṁ ahaṁ.


pli: Pāṇātipātā viramāmi khippaṁ,


pli: Loke adinnaṁ parivajjayāmi;


pli: Amajjapo no ca musā bhaṇāmi,


pli: Sakena dārena ca homi tuṭṭho.


pli: Ophuṇāmi mahāvāte,


pli: nadiyā sīghagāmiyā;


pli: Vamāmi pāpikaṁ diṭṭhiṁ,


pli: buddhānaṁ sāsane rato”.


pli: Idaṁ vatvāna soraṭṭho,


pli: viramitvā pāpadassanā;


pli: Namo bhagavato katvā,


pli: pāmokkho rathamāruhīti.


pli: Nandakapetavatthu tatiyaṁ.


pli: 4. Revatīpetavatthu


pli: “Uṭṭhehi revate supāpadhamme,


pli: Apārutadvāre adānasīle;


pli: Nessāma taṁ yattha thunanti duggatā,


pli: Samappitā nerayikā dukhenā”ti.


pli: Icceva vatvāna yamassa dūtā,


pli: Te dve yakkhā lohitakkhā brahantā;


pli: Paccekabāhāsu gahetvā revataṁ,


pli: Pakkāmayuṁ devagaṇassa santike.


pli: “Ādiccavaṇṇaṁ ruciraṁ pabhassaraṁ,


pli: Byamhaṁ subhaṁ kañcanajālachannaṁ;


pli: Kassetamākiṇṇajanaṁ vimānaṁ,


pli: Suriyassa raṁsīriva jotamānaṁ.


pli: Nārīgaṇā candanasāralittā,


pli: Ubhato vimānaṁ upasobhayanti;


pli: Taṁ dissati suriyasamānavaṇṇaṁ,


pli: Ko modati saggapatto vimāne”ti.


pli: “Bārāṇasiyaṁ nandiyo nāmāsi,


pli: Upāsako amaccharī dānapati vadaññū;


pli: Tassetamākiṇṇajanaṁ vimānaṁ,


pli: So modati saggapatto vimāne”ti.


pli: “Nandiyassāhaṁ bhariyā,


pli: Agārinī sabbakulassa issarā;


pli: Bhattu vimāne ramissāmi dānahaṁ,


pli: Na patthaye nirayadassanāyā”ti.


pli: “Eso te nirayo supāpadhamme,


pli: Puññaṁ tayā akataṁ jīvaloke;


pli: Na hi maccharī rosako pāpadhammo,


pli: Saggūpagānaṁ labhati sahabyatan”ti.


pli: “Kiṁ nu gūthañca muttañca,


pli: asucī paṭidissati;


pli: Duggandhaṁ kimidaṁ mīḷhaṁ,


pli: kimetaṁ upavāyatī”ti.


pli: “Esa saṁsavako nāma,


pli: gambhīro sataporiso;


pli: Yattha vassasahassāni,


pli: tuvaṁ paccasi revate”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kena saṁsavako laddho,


pli: gambhīro sataporiso”ti.


pli: “Samaṇe brāhmaṇe cāpi,


pli: aññe vāpi vanibbake;


pli: Musāvādena vañcesi,


pli: taṁ pāpaṁ pakataṁ tayā.


pli: Tena saṁsavako laddho,


pli: Tattha vassasahassāni,


pli: tuvaṁ paccasi revate.


pli: Hatthepi chindanti athopi pāde,


pli: Kaṇṇepi chindanti athopi nāsaṁ;


pli: Athopi kākoḷagaṇā samecca,


pli: Saṅgamma khādanti viphandamānan”ti.


pli: “Sādhu kho maṁ paṭinetha,


pli: kāhāmi kusalaṁ bahuṁ;


pli: Dānena samacariyāya,


pli: saṁyamena damena ca;


pli: Yaṁ katvā sukhitā honti,


pli: na ca pacchānutappare”ti.


pli: “Pure tuvaṁ pamajjitvā,


pli: idāni paridevasi;


pli: Sayaṁ katānaṁ kammānaṁ,


pli: vipākaṁ anubhossasī”ti.


pli: “Ko devalokato manussalokaṁ,


pli: Gantvāna puṭṭho me evaṁ vadeyya;


pli: ‘Nikkhittadaṇḍesu dadātha dānaṁ,


pli: Acchādanaṁ seyya mathannapānaṁ;


pli: Na hi maccharī rosako pāpadhammo,


pli: Saggūpagānaṁ labhati sahabyataṁ’.


pli: Sāhaṁ nūna ito gantvā,


pli: yoniṁ laddhāna mānusiṁ;


pli: Vadaññū sīlasampannā,


pli: kāhāmi kusalaṁ bahuṁ;


pli: Dānena samacariyāya,


pli: saṁyamena damena ca.


pli: Ārāmāni ca ropissaṁ,


pli: dugge saṅkamanāni ca;


pli: Papañca udapānañca,


pli: vippasannena cetasā.


pli: Cātuddasiṁ pañcadasiṁ,


pli: yā ca pakkhassa aṭṭhamī;


pli: Pāṭihāriyapakkhañca,


pli: aṭṭhaṅgasusamāgataṁ.


pli: Uposathaṁ upavasissaṁ,


pli: sadā sīlesu saṁvutā;


pli: Na ca dāne pamajjissaṁ,


pli: sāmaṁ diṭṭhamidaṁ mayā”ti.


pli: Iccevaṁ vippalapantiṁ,


pli: phandamānaṁ tato tato;


pli: Khipiṁsu niraye ghore,


pli: uddhampādaṁ avaṁsiraṁ.


pli: “Ahaṁ pure maccharinī ahosiṁ,


pli: Paribhāsikā samaṇabrāhmaṇānaṁ;


pli: Vitathena ca sāmikaṁ vañcayitvā,


pli: Paccāmahaṁ niraye ghorarūpe”ti.


pli: Revatīpetavatthu catutthaṁ.


pli: 4. Piṭṭhadhītalikapetavatthu


pli: “Yaṁ kiñcārammaṇaṁ katvā,


pli: dajjā dānaṁ amaccharī;


pli: Pubbapete ca ārabbha,


pli: atha vā vatthudevatā.


pli: Cattāro ca mahārāje,


pli: lokapāle yasassine;


pli: Kuveraṁ dhataraṭṭhañca,


pli: virūpakkhaṁ virūḷhakaṁ;


pli: Te ceva pūjitā honti,


pli: dāyakā ca anipphalā.


pli: Na hi ruṇṇaṁ vā soko vā,


pli: yā caññā paridevanā;


pli: Na taṁ petassa atthāya,


pli: evaṁ tiṭṭhanti ñātayo.


pli: Ayañca kho dakkhiṇā dinnā,


pli: saṅghamhi suppatiṭṭhitā;


pli: Dīgharattaṁ hitāyassa,


pli: ṭhānaso upakappatī”ti.


pli: Piṭṭhadhītalikapetavatthu catutthaṁ.


pli: 5. Ucchupetavatthu


pli: “Idaṁ mama ucchuvanaṁ mahantaṁ,


pli: Nibbattati puññaphalaṁ anappakaṁ;


pli: Taṁ dāni me na paribhogameti,


pli: Ācikkha bhante kissa ayaṁ vipāko.


pli: Haññāmi khajjāmi ca vāyamāmi,


pli: Parisakkāmi paribhuñjituṁ kiñci;


pli: Svāhaṁ chinnathāmo kapaṇo lālapāmi,


pli: Kissa kammassa ayaṁ vipāko.


pli: Vighāto cāhaṁ paripatāmi chamāyaṁ,


pli: Parivattāmi vāricarova ghamme;


pli: Rudato ca me assukā niggalanti,


pli: Chāto kilanto ca pipāsito ca,


pli: Santassito sātasukhaṁ na vinde;


pli: Pucchāmi taṁ etamatthaṁ bhadante,


pli: Kathaṁ nu ucchuparibhogaṁ labheyyan”ti.


pli: “Pure tuvaṁ kammamakāsi attanā,


pli: Manussabhūto purimāya jātiyā;


pli: Ahañca taṁ etamatthaṁ vadāmi,


pli: Sutvāna tvaṁ etamatthaṁ vijāna.


pli: Ucchuṁ tuvaṁ khādamāno payāto,


pli: Puriso ca te piṭṭhito anvagacchi;


pli: So ca taṁ paccāsanto kathesi,


pli: Tassa tuvaṁ na kiñci ālapittha.


pli: So ca taṁ abhaṇantaṁ ayāci,


pli: ‘Dehayya ucchun’ti ca taṁ avoca;


pli: Tassa tuvaṁ piṭṭhito ucchuṁ adāsi,


pli: Tassetaṁ kammassa ayaṁ vipāko.


pli: Iṅgha tvaṁ gantvāna piṭṭhito gaṇheyyāsi,


pli: Gahetvāna taṁ khādassu yāvadatthaṁ;


pli: Teneva tvaṁ attamano bhavissasi,


pli: Haṭṭho cudaggo ca pamodito cā”ti.


pli: Gantvāna so piṭṭhito aggahesi,


pli: Gahetvāna taṁ khādi yāvadatthaṁ;


pli: Teneva so attamano ahosi,


pli: Haṭṭho cudaggo ca pamodito cāti.


pli: Ucchupetavatthu pañcamaṁ.


pli: 6. Kumārapetavatthu


pli: “Sāvatthi nāma nagaraṁ,


pli: himavantassa passato;


pli: Tattha āsuṁ dve kumārā,


pli: rājaputtāti me sutaṁ.


pli: Sammattā rajanīyesu,


pli: kāmassādābhinandino;


pli: Paccuppannasukhe giddhā,


pli: na te passiṁsunāgataṁ.


pli: Te cutā ca manussattā,


pli: paralokaṁ ito gatā;


pli: Tedha ghosentyadissantā,


pli: pubbe dukkaṭamattano.


pli: Bahūsu vata santesu,


pli: deyyadhamme upaṭṭhite;


pli: Nāsakkhimhā ca attānaṁ,


pli: parittaṁ kātuṁ sukhāvahaṁ.


pli: Kiṁ tato pāpakaṁ assa,


pli: yaṁ no rājakulā cutā;


pli: Upapannā pettivisayaṁ,


pli: khuppipāsasamappitā.


pli: Sāmino idha hutvāna,


pli: honti asāmino tahiṁ;


pli: Bhamanti khuppipāsāya,


pli: manussā unnatonatā.


pli: Etamādīnavaṁ ñatvā,


pli: issaramadasambhavaṁ;


pli: Pahāya issaramadaṁ,


pli: bhave saggagato naro;


pli: Kāyassa bhedā sappañño,


pli: saggaṁ so upapajjatī”ti.


pli: Kumārapetavatthu chaṭṭhaṁ.


pli: 7. Rājaputtapetavatthu


pli: Pubbe katānaṁ kammānaṁ,


pli: vipāko mathaye manaṁ;


pli: Rūpe sadde rase gandhe,


pli: phoṭṭhabbe ca manorame.


pli: Naccaṁ gītaṁ ratiṁ khiḍḍaṁ,


pli: anubhutvā anappakaṁ;


pli: Uyyāne paricaritvā,


pli: pavisanto giribbajaṁ.


pli: Isiṁ sunetta maddakkhi,


pli: attadantaṁ samāhitaṁ;


pli: Appicchaṁ hirisampannaṁ,


pli: uñche pattagate rataṁ.


pli: Hatthikkhandhato oruyha,


pli: laddhā bhanteti cābravi;


pli: Tassa pattaṁ gahetvāna,


pli: uccaṁ paggayha khattiyo.


pli: Thaṇḍile pattaṁ bhinditvā,


pli: hasamāno apakkami;


pli: “Rañño kitavassāhaṁ putto,


pli: kiṁ maṁ bhikkhu karissasi”.


pli: Tassa kammassa pharusassa,


pli: vipāko kaṭuko ahu;


pli: Yaṁ rājaputto vedesi,


pli: nirayamhi samappito.


pli: Chaḷeva caturāsīti,


pli: vassāni navutāni ca;


pli: Bhusaṁ dukkhaṁ nigacchittho,


pli: niraye katakibbiso.


pli: Uttānopi ca paccittha,


pli: nikujjo vāmadakkhiṇo;


pli: Uddhampādo ṭhito ceva,


pli: ciraṁ bālo apaccatha.


pli: Bahūni vassasahassāni,


pli: pūgāni nahutāni ca;


pli: Etādisaṁ kho kaṭukaṁ,


pli: appaduṭṭhappadosinaṁ;


pli: Paccanti pāpakammantā,


pli: isimāsajja subbataṁ.


pli: So tattha bahuvassāni,


pli: vedayitvā bahuṁ dukhaṁ;


pli: Khuppipāsahato nāma,


pli: peto āsi tato cuto.


pli: Etamādīnavaṁ ñatvā,


pli: issaramadasambhavaṁ;


pli: Pahāya issaramadaṁ,


pli: nivātamanuvattaye.


pli: Diṭṭheva dhamme pāsaṁso,


pli: yo buddhesu sagāravo;


pli: Kāyassa bhedā sappañño,


pli: saggaṁ so upapajjatīti.


pli: Rājaputtapetavatthu sattamaṁ.


pli: 8. Gūthakhādakapetavatthu


pli: “Gūthakūpato uggantvā,


pli: ko nu dīno patiṭṭhasi;


pli: Nissaṁsayaṁ pāpakammanto,


pli: kiṁ nu saddahase tuvan”ti.


pli: “Ahaṁ bhadante petomhi,


pli: duggato yamalokiko;


pli: Pāpakammaṁ karitvāna,


pli: petalokaṁ ito gato”.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: idaṁ dukkhaṁ nigacchasī”ti.


pli: “Ahu āvāsiko mayhaṁ,


pli: issukī kulamaccharī;


pli: Ajjhāsito mayhaṁ ghare,


pli: kadariyo paribhāsako.


pli: Tassāhaṁ vacanaṁ sutvā,


pli: bhikkhavo paribhāsisaṁ;


pli: Tassa kammavipākena,


pli: petalokaṁ ito gato”ti.


pli: “Amitto mittavaṇṇena,


pli: yo te āsi kulūpako;


pli: Kāyassa bhedā duppañño,


pli: kiṁ nu pecca gatiṁ gato”ti.


pli: “Tassevāhaṁ pāpakammassa,


pli: sīse tiṭṭhāmi matthake;


pli: So ca paravisayaṁ patto,


pli: mameva paricārako.


pli: Yaṁ bhadante hadantaññe,


pli: etaṁ me hoti bhojanaṁ;


pli: Ahañca kho yaṁ hadāmi,


pli: etaṁ so upajīvatī”ti.


pli: Gūthakhādakapetavatthu aṭṭhamaṁ.


pli: 9. Gūthakhādakapetivatthu


pli: “Gūthakūpato uggantvā,


pli: kā nu dīnā patiṭṭhasi;


pli: Nissaṁsayaṁ pāpakammantā,


pli: kiṁ nu saddahase tuvan”ti.


pli: “Ahaṁ bhadante petīmhi,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: idaṁ dukkhaṁ nigacchasī”ti.


pli: “Ahu āvāsiko mayhaṁ,


pli: issukī kulamaccharī;


pli: Ajjhāsito mayhaṁ ghare,


pli: kadariyo paribhāsako.


pli: Tassāhaṁ vacanaṁ sutvā,


pli: bhikkhavo paribhāsisaṁ;


pli: Tassa kammavipākena,


pli: “Amitto mittavaṇṇena,


pli: yo te āsi kulūpako;


pli: Kāyassa bhedā duppañño,


pli: kiṁ nu pecca gatiṁ gato”ti.


pli: “Tassevāhaṁ pāpakammassa,


pli: sīse tiṭṭhāmi matthake;


pli: So ca paravisayaṁ patto,


pli: mameva paricārako.


pli: Yaṁ bhadante hadantaññe,


pli: etaṁ me hoti bhojanaṁ;


pli: Ahañca kho yaṁ hadāmi,


pli: etaṁ so upajīvatī”ti.


pli: Gūthakhādakapetivatthu navamaṁ.


pli: 10. Gaṇapetavatthu


pli: “Naggā dubbaṇṇarūpāttha,


pli: kisā dhamanisanthatā;


pli: Upphāsulikā kisikā,


pli: ke nu tumhettha mārisā”ti.


pli: “Mayaṁ bhadante petāmhā,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Anāvaṭesu titthesu,


pli: vicinimhaddhamāsakaṁ;


pli: Santesu deyyadhammesu,


pli: dīpaṁ nākamha attano.


pli: Nadiṁ upema tasitā,


pli: rittakā parivattati;


pli: Chāyaṁ upema uṇhesu,


pli: ātapo parivattati.


pli: Aggivaṇṇo ca no vāto,


pli: ḍahanto upavāyati;


pli: Etañca bhante arahāma,


pli: aññañca pāpakaṁ tato.


pli: Api yojanāni gacchāma,


pli: chātā āhāragedhino;


pli: Aladdhāva nivattāma,


pli: aho no appapuññatā.


pli: Chātā pamucchitā bhantā,


pli: bhūmiyaṁ paṭisumbhitā;


pli: Uttānā paṭikirāma,


pli: avakujjā patāmase.


pli: Te ca tattheva patitā,


pli: Uraṁ sīsañca ghaṭṭema,


pli: aññañca pāpakaṁ tato;


pli: Santesu deyyadhammesu,


pli: dīpaṁ nākamha attano.


pli: Te hi nūna ito gantvā,


pli: yoniṁ laddhāna mānusiṁ;


pli: Vadaññū sīlasampannā,


pli: kāhāma kusalaṁ bahun”ti.


pli: Gaṇapetavatthu dasamaṁ.


pli: 11. Pāṭaliputtapetavatthu


pli: “Diṭṭhā tayā nirayā tiracchānayoni,


pli: Petā asurā athavāpi mānusā devā;


pli: Sayamaddasa kammavipākamattano,


pli: Nessāmi taṁ pāṭaliputtamakkhataṁ;


pli: Tattha gantvā kusalaṁ karohi kammaṁ”.


pli: “Atthakāmosi me yakkha,


pli: hitakāmosi devate;


pli: Karomi tuyhaṁ vacanaṁ,


pli: tvaṁsi ācariyo mama.


pli: Diṭṭhā mayā nirayā tiracchānayoni,


pli: Sayamaddasaṁ kammavipākamattano,


pli: Kāhāmi puññāni anappakānī”ti.


pli: Pāṭaliputtapetavatthu ekādasamaṁ.


pli: 12. Ambavanapetavatthu


pli: “Ayañca te pokkharaṇī surammā,


pli: Samā sutitthā ca mahodakā ca;


pli: Supupphitā bhamaragaṇānukiṇṇā,


pli: Kathaṁ tayā laddhā ayaṁ manuññā.


pli: Idañca te ambavanaṁ surammaṁ,


pli: Sabbotukaṁ dhārayate phalāni;


pli: Supupphitaṁ bhamaragaṇānukiṇṇaṁ,


pli: Kathaṁ tayā laddhamidaṁ vimānaṁ”.


pli: “Ambapakkaṁ dakaṁ yāgu,


pli: sītacchāyā manoramā;


pli: Dhītāya dinnadānena,


pli: tena me idha labbhati”.


pli: “Sandiṭṭhikaṁ kammaṁ evaṁ passatha,


pli: Dānassa damassa saṁyamassa vipākaṁ;


pli: Dāsī ahaṁ ayyakulesu hutvā,


pli: Suṇisā homi agārassa issarā”ti.


pli: Ambavanapetavatthu dvādasamaṁ.


pli: 13. Akkharukkhapetavatthu


pli: “Yaṁ dadāti na taṁ hoti,


pli: Detheva dānaṁ datvā ubhayaṁ tarati;


pli: Ubhayaṁ tena dānena gacchati,


pli: Jāgaratha māpamajjathā”ti.


pli: Akkharukkhapetavatthu terasamaṁ.


pli: 14. Bhogasaṁharaṇapetavatthu


pli: “Mayaṁ bhoge saṁharimhā,


pli: samena visamena ca;


pli: Te aññe paribhuñjanti,


pli: mayaṁ dukkhassa bhāginī”ti.


pli: Bhogasaṁharaṇapetavatthu cuddasamaṁ.


pli: 5. Tirokuṭṭapetavatthu


pli: “Tirokuṭṭesu tiṭṭhanti,


pli: sandhisiṅghāṭakesu ca;


pli: Dvārabāhāsu tiṭṭhanti,


pli: āgantvāna sakaṁ gharaṁ.


pli: Pahūte annapānamhi,


pli: khajjabhojje upaṭṭhite;


pli: Na tesaṁ koci sarati,


pli: sattānaṁ kammapaccayā.


pli: Evaṁ dadanti ñātīnaṁ,


pli: ye honti anukampakā;


pli: Suciṁ paṇītaṁ kālena,


pli: kappiyaṁ pānabhojanaṁ;


pli: ‘Idaṁ vo ñātīnaṁ hotu,


pli: sukhitā hontu ñātayo’.


pli: Te ca tattha samāgantvā,


pli: ñātipetā samāgatā;


pli: sakkaccaṁ anumodare.


pli: ‘Ciraṁ jīvantu no ñātī,


pli: yesaṁ hetu labhāmase;


pli: Amhākañca katā pūjā,


pli: dāyakā ca anipphalā’.


pli: Na hi tattha kasī atthi,


pli: gorakkhettha na vijjati;


pli: Vaṇijjā tādisī natthi,


pli: hiraññena kayākayaṁ;


pli: Ito dinnena yāpenti,


pli: petā kālagatā tahiṁ.


pli: Unname udakaṁ vuṭṭhaṁ,


pli: yathā ninnaṁ pavattati;


pli: Evamevaṁ ito dinnaṁ,


pli: petānaṁ upakappati.


pli: Yathā vārivahā pūrā,


pli: paripūrenti sāgaraṁ;


pli: ‘Adāsi me akāsi me,


pli: ñāti mittā sakhā ca me’;


pli: Petānaṁ dakkhiṇaṁ dajjā,


pli: pubbe katamanussaraṁ.


pli: Na hi ruṇṇaṁ vā soko vā,


pli: yā caññā paridevanā;


pli: Na taṁ petānamatthāya,


pli: evaṁ tiṭṭhanti ñātayo.


pli: Ayañca kho dakkhiṇā dinnā,


pli: saṅghamhi suppatiṭṭhitā;


pli: Dīgharattaṁ hitāyassa,


pli: ṭhānaso upakappati.


pli: So ñātidhammo ca ayaṁ nidassito,


pli: Petāna pūjā ca katā uḷārā;


pli: Balañca bhikkhūnamanuppadinnaṁ,


pli: Tumhehi puññaṁ pasutaṁ anappakan”ti.


pli: Tirokuṭṭapetavatthu pañcamaṁ.


pli: 15. Seṭṭhiputtapetavatthu


pli: “Saṭṭhivassasahassāni,


pli: paripuṇṇāni sabbaso;


pli: Niraye paccamānānaṁ,


pli: kadā anto bhavissati.


pli: Natthi anto kuto anto,


pli: na anto paṭidissati;


pli: Tathā hi pakataṁ pāpaṁ,


pli: tuyhaṁ mayhañca mārisā.


pli: Dujjīvitamajīvamha,


pli: ye sante na dadamhase;


pli: Santesu deyyadhammesu,


pli: dīpaṁ nākamha attano.


pli: Sohaṁ nūna ito gantvā,


pli: yoniṁ laddhāna mānusiṁ;


pli: Vadaññū sīlasampanno,


pli: kāhāmi kusalaṁ bahun”ti.


pli: Seṭṭhiputtapetavatthu pannarasamaṁ.


pli: 16. Saṭṭhikūṭapetavatthu


pli: “Kiṁ nu ummattarūpova,


pli: Migo bhantova dhāvasi;


pli: Nissaṁsayaṁ pāpakammanto,


pli: Kiṁ nu saddāyase tuvan”ti.


pli: “Ahaṁ bhadante petomhi,


pli: duggato yamalokiko;


pli: Pāpakammaṁ karitvāna,


pli: petalokaṁ ito gato.


pli: Saṭṭhi kūṭasahassāni,


pli: paripuṇṇāni sabbaso;


pli: Sīse mayhaṁ nipatanti,


pli: te bhindanti ca matthakan”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: idaṁ dukkhaṁ nigacchasi.


pli: Sīse tuyhaṁ nipatanti,


pli: “Athaddasāsiṁ sambuddhaṁ,


pli: sunettaṁ bhāvitindriyaṁ;


pli: Nisinnaṁ rukkhamūlasmiṁ,


pli: jhāyantaṁ akutobhayaṁ.


pli: Sālittakappahārena,


pli: bhindissaṁ tassa matthakaṁ;


pli: Tassa kammavipākena,


pli: idaṁ dukkhaṁ nigacchisaṁ.


pli: Saṭṭhi kūṭasahassāni,


pli: Paripuṇṇāni sabbaso;


pli: Sīse mayhaṁ nipatanti,


pli: Te bhindanti ca matthakan”ti.


pli: “Dhammena te kāpurisa,


pli: saṭṭhikūṭasahassāni;


pli: Paripuṇṇāni sabbaso,


pli: sīse tuyhaṁ nipatanti;


pli: Saṭṭhikūṭapetavatthu soḷasamaṁ.


pli: Mahāvaggo catuttho.


pli: Ambasakkaro serīsako,


pli: piṅgalo revati ucchu;


pli: Dve kumārā duve gūthā,


pli: gaṇapāṭaliambavanaṁ.


pli: Akkharukkhabhogasaṁharā,


pli: seṭṭhiputtasaṭṭhikūṭā;


pli: Iti soḷasavatthūni,


pli: vaggo tena pavuccati.


pli: Atha vagguddānaṁ


pli: Urago uparivaggo,


pli: cūḷamahāti catudhā;


pli: Vatthūni ekapaññāsaṁ,


pli: catudhā bhāṇavārato.


pli: Petavatthupāḷi niṭṭhitā.


pli: 6. Pañcaputtakhādapetivatthu


pli: “Naggā dubbaṇṇarūpāsi,


pli: duggandhā pūti vāyasi;


pli: Makkhikāhi parikiṇṇā,


pli: kā nu tvaṁ idha tiṭṭhasī”ti.


pli: “Ahaṁ bhadante petīmhi,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā.


pli: Kālena pañca puttāni,


pli: sāyaṁ pañca punāpare;


pli: Vijāyitvāna khādāmi,


pli: tepi nā honti me alaṁ.


pli: Pariḍayhati dhūmāyati,


pli: khudāya hadayaṁ mama;


pli: Pānīyaṁ na labhe pātuṁ,


pli: passa maṁ byasanaṁ gatan”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: puttamaṁsāni khādasī”ti.


pli: “Sapatī me gabbhinī āsi,


pli: tassā pāpaṁ acetayiṁ;


pli: Sāhaṁ paduṭṭhamanasā,


pli: akariṁ gabbhapātanaṁ.


pli: Tassā dvemāsiko gabbho,


pli: lohitaññeva pagghari;


pli: Tadassā mātā kupitā,


pli: mayhaṁ ñātī samānayi;


pli: Sapathañca maṁ kāresi,


pli: paribhāsāpayī ca maṁ.


pli: Sāhaṁ ghorañca sapathaṁ,


pli: musāvādaṁ abhāsisaṁ;


pli: Puttamaṁsāni khādāmi,


pli: sace taṁ pakataṁ mayā.


pli: Tassa kammassa vipākena,


pli: musāvādassa cūbhayaṁ;


pli: pubbalohitamakkhitā”ti.


pli: Pañcaputtakhādapetivatthu chaṭṭhaṁ.


pli: 7. Sattaputtakhādapetivatthu


pli: “Naggā dubbaṇṇarūpāsi,


pli: duggandhā pūti vāyasi;


pli: Makkhikāhi parikiṇṇā,


pli: kā nu tvaṁ idha tiṭṭhasī”ti.


pli: “Ahaṁ bhadante petīmhi,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā.


pli: Kālena satta puttāni,


pli: sāyaṁ satta punāpare;


pli: Vijāyitvāna khādāmi,


pli: tepi nā honti me alaṁ.


pli: Pariḍayhati dhūmāyati,


pli: khudāya hadayaṁ mama;


pli: Nibbutiṁ nādhigacchāmi,


pli: aggidaḍḍhāva ātape”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: puttamaṁsāni khādasī”ti.


pli: “Ahū mayhaṁ duve puttā,


pli: ubho sampattayobbanā;


pli: Sāhaṁ puttabalūpetā,


pli: sāmikaṁ atimaññisaṁ.


pli: Tato me sāmiko kuddho,


pli: sapatiṁ mayhamānayi;


pli: Sā ca gabbhaṁ alabhittha,


pli: tassā pāpaṁ acetayiṁ.


pli: Sāhaṁ paduṭṭhamanasā,


pli: akariṁ gabbhapātanaṁ;


pli: Tassā temāsiko gabbho,


pli: pūtilohitako pati.


pli: Tadassā mātā kupitā,


pli: mayhaṁ ñātī samānayi;


pli: Sapathañca maṁ kāresi,


pli: paribhāsāpayī ca maṁ.


pli: Sāhaṁ ghorañca sapathaṁ,


pli: musāvādaṁ abhāsisaṁ;


pli: ‘Puttamaṁsāni khādāmi,


pli: sace taṁ pakataṁ mayā’.


pli: Tassa kammassa vipākena,


pli: musāvādassa cūbhayaṁ;


pli: Puttamaṁsāni khādāmi,


pli: pubbalohitamakkhitā”ti.


pli: Sattaputtakhādapetivatthu sattamaṁ.


pli: 8. Goṇapetavatthu


pli: “Kiṁ nu ummattarūpova,


pli: lāyitvā haritaṁ tiṇaṁ;


pli: Khāda khādāti lapasi,


pli: gatasattaṁ jaraggavaṁ.


pli: Na hi annena pānena,


pli: mato goṇo samuṭṭhahe;


pli: Tvaṁsi bālo ca dummedho,


pli: yathā taññova dummatī”ti.


pli: “Ime pādā idaṁ sīsaṁ,


pli: ayaṁ kāyo savāladhi;


pli: Nettā tatheva tiṭṭhanti,


pli: ayaṁ goṇo samuṭṭhahe.


pli: Nāyyakassa hatthapādā,


pli: kāyo sīsañca dissati;


pli: Rudaṁ mattikathūpasmiṁ,


pli: nanu tvaññeva dummatī”ti.


pli: “Ādittaṁ vata maṁ santaṁ,


pli: ghatasittaṁva pāvakaṁ;


pli: Vārinā viya osiñcaṁ,


pli: sabbaṁ nibbāpaye daraṁ.


pli: Abbahī vata me sallaṁ,


pli: sokaṁ hadayanissitaṁ;


pli: Yo me sokaparetassa,


pli: pitusokaṁ apānudi.


pli: Svāhaṁ abbūḷhasallosmi,


pli: sītibhūtosmi nibbuto;


pli: Na socāmi na rodāmi,


pli: tava sutvāna māṇava”.


pli: Evaṁ karonti sappaññā,


pli: ye honti anukampakā;


pli: Vinivattayanti sokamhā,


pli: sujāto pitaraṁ yathāti.


pli: Goṇapetavatthu aṭṭhamaṁ.


pli: 9. Mahāpesakārapetivatthu


pli: “Gūthañca muttaṁ ruhirañca pubbaṁ,


pli: Paribhuñjati kissa ayaṁ vipāko;


pli: Ayaṁ nu kiṁ kammamakāsi nārī,


pli: Yā sabbadā lohitapubbabhakkhā.


pli: Navāni vatthāni subhāni ceva,


pli: Mudūni suddhāni ca lomasāni;


pli: Dinnānimissā kitakā bhavanti,


pli: Ayaṁ nu kiṁ kammamakāsi nārī”ti.


pli: “Bhariyā mamesā ahū bhadante,


pli: Adāyikā maccharinī kadariyā;


pli: Sā maṁ dadantaṁ samaṇabrāhmaṇānaṁ,


pli: Akkosati ca paribhāsati ca.


pli: ‘Gūthañca muttaṁ ruhirañca pubbaṁ,


pli: Paribhuñja tvaṁ asuciṁ sabbakālaṁ;


pli: Etaṁ te paralokasmiṁ hotu,


pli: Vatthā ca te kitakasamā bhavantu’;


pli: Etādisaṁ duccaritaṁ caritvā,


pli: Idhāgatā cirarattāya khādatī”ti.


pli: Mahāpesakārapetivatthu navamaṁ.


nikaya: sn

title_pli: Saṁyutta Nikāya 1.1 1. Naḷavagga

pli: Saṁyutta Nikāya 1.1


pli: 1. Naḷavagga


pli: Oghataraṇasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitā kho sā devatā bhagavantaṁ etadavoca:


pli: “kathaṁ nu tvaṁ, mārisa, oghamatarī”ti?


pli: “Appatiṭṭhaṁ khvāhaṁ, āvuso, anāyūhaṁ oghamatarin”ti.


pli: “Yathākathaṁ pana tvaṁ, mārisa, appatiṭṭhaṁ anāyūhaṁ oghamatarī”ti?


pli: “Yadāsvāhaṁ, āvuso, santiṭṭhāmi tadāssu saṁsīdāmi;


pli: yadāsvāhaṁ, āvuso, āyūhāmi tadāssu nibbuyhāmi.


pli: Evaṁ khvāhaṁ, āvuso, appatiṭṭhaṁ anāyūhaṁ oghamatarin”ti.


pli: “Cirassaṁ vata passāmi,


pli: brāhmaṇaṁ parinibbutaṁ;


pli: Appatiṭṭhaṁ anāyūhaṁ,


pli: tiṇṇaṁ loke visattikan”ti.


pli: Idamavoca sā devatā.


pli: Samanuñño satthā ahosi.


pli: Atha kho sā devatā:


pli: “samanuñño me satthā”ti bhagavantaṁ abhivādetvā padakkhiṇaṁ katvā tatthevantaradhāyīti.


title_pli: Saṁyutta Nikāya 1.10 1. Naḷavagga

pli: Saṁyutta Nikāya 1.10


pli: 1. Naḷavagga


pli: Araññasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavantaṁ gāthāya ajjhabhāsi:


pli: “Araññe viharantānaṁ,


pli: santānaṁ brahmacārinaṁ;


pli: Ekabhattaṁ bhuñjamānānaṁ,


pli: kena vaṇṇo pasīdatī”ti.


pli: “Atītaṁ nānusocanti,


pli: nappajappanti nāgataṁ;


pli: Paccuppannena yāpenti,


pli: tena vaṇṇo pasīdati.


pli: Anāgatappajappāya,


pli: atītassānusocanā;


pli: Etena bālā sussanti,


pli: naḷova harito luto”ti.


pli: Naḷavaggo paṭhamo.


pli: Tassuddānaṁ


pli: Oghaṁ nimokkhaṁ upaneyyaṁ,


pli: Accenti katichindi ca;


pli: Jāgaraṁ appaṭividitā,


pli: Susammuṭṭhā mānakāminā;


pli: Araññe dasamo vutto,


pli: Vaggo tena pavuccati.


title_pli: Saṁyutta Nikāya 1.11 2. Nandanavagga

pli: Saṁyutta Nikāya 1.11


pli: 2. Nandanavagga


pli: Nandanasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, aññatarā tāvatiṁsakāyikā devatā nandane vane accharāsaṅghaparivutā dibbehi pañcahi kāmaguṇehi samappitā samaṅgībhūtā paricārayamānā tāyaṁ velāyaṁ imaṁ gāthaṁ abhāsi:


pli: ‘Na te sukhaṁ pajānanti,


pli: ye na passanti nandanaṁ;


pli: Āvāsaṁ naradevānaṁ,


pli: tidasānaṁ yasassinan’ti.


pli: Evaṁ vutte, bhikkhave, aññatarā devatā taṁ devataṁ gāthāya paccabhāsi:


pli: ‘Na tvaṁ bāle pajānāsi,


pli: yathā arahataṁ vaco;


pli: Aniccā sabbasaṅkhārā,


pli: uppādavayadhammino;


pli: Uppajjitvā nirujjhanti,


pli: tesaṁ vūpasamo sukho’”ti.


title_pli: Saṁyutta Nikāya 1.12 2. Nandanavagga

pli: Saṁyutta Nikāya 1.12


pli: 2. Nandanavagga


pli: Nandatisutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Nandati puttehi puttimā,


pli: Gomā gohi tatheva nandati;


pli: Upadhīhi narassa nandanā,


pli: Na hi so nandati yo nirūpadhī”ti.


pli: “Socati puttehi puttimā,


pli: Gomā gohi tatheva socati;


pli: Upadhīhi narassa socanā,


pli: Na hi so socati yo nirūpadhī”ti.


title_pli: Saṁyutta Nikāya 1.13 2. Nandanavagga

pli: Saṁyutta Nikāya 1.13


pli: Natthiputtasamasutta


pli: “Natthi puttasamaṁ pemaṁ,


pli: natthi gosamitaṁ dhanaṁ;


pli: Natthi sūriyasamā ābhā,


pli: samuddaparamā sarā”ti.


pli: “Natthi attasamaṁ pemaṁ,


pli: natthi dhaññasamaṁ dhanaṁ;


pli: Natthi paññāsamā ābhā,


pli: vuṭṭhi ve paramā sarā”ti.


title_pli: Saṁyutta Nikāya 1.14 2. Nandanavagga

pli: Saṁyutta Nikāya 1.14


pli: 2. Nandanavagga


pli: Khattiyasutta


pli: “Khattiyo dvipadaṁ seṭṭho,


pli: balībaddo catuppadaṁ;


pli: Komārī seṭṭhā bhariyānaṁ,


pli: yo ca puttāna pubbajo”ti.


pli: “Sambuddho dvipadaṁ seṭṭho,


pli: ājānīyo catuppadaṁ;


pli: Sussūsā seṭṭhā bhariyānaṁ,


pli: yo ca puttānamassavo”ti.


title_pli: Saṁyutta Nikāya 1.15 2. Nandanavagga

pli: Saṁyutta Nikāya 1.15


pli: Saṇamānasutta


pli: “Ṭhite majjhanhike kāle,


pli: sannisīvesu pakkhisu;


pli: Saṇateva brahāraññaṁ,


pli: taṁ bhayaṁ paṭibhāti man”ti.


pli: sā rati paṭibhāti man”ti.


title_pli: Saṁyutta Nikāya 1.16 2. Nandanavagga

pli: Saṁyutta Nikāya 1.16


pli: 2. Nandanavagga


pli: Niddātandīsutta


pli: “Niddā tandī vijambhitā,


pli: Aratī bhattasammado;


pli: Etena nappakāsati,


pli: Ariyamaggo idha pāṇinan”ti.


pli: “Niddaṁ tandiṁ vijambhitaṁ,


pli: Aratiṁ bhattasammadaṁ;


pli: Vīriyena naṁ paṇāmetvā,


pli: Ariyamaggo visujjhatī”ti.


title_pli: Saṁyutta Nikāya 1.17 2. Nandanavagga

pli: Saṁyutta Nikāya 1.17


pli: Dukkarasutta


pli: “Dukkaraṁ duttitikkhañca,


pli: abyattena ca sāmaññaṁ;


pli: Bahūhi tattha sambādhā,


pli: yattha bālo visīdatī”ti.


pli: “Katihaṁ careyya sāmaññaṁ,


pli: cittañce na nivāraye;


pli: Pade pade visīdeyya,


pli: saṅkappānaṁ vasānugoti.


pli: Kummova aṅgāni sake kapāle,


pli: Samodahaṁ bhikkhu manovitakke;


pli: Anissito aññamaheṭhayāno,


pli: Parinibbuto nūpavadeyya kañcī”ti.


title_pli: Saṁyutta Nikāya 1.18 2. Nandanavagga

pli: Saṁyutta Nikāya 1.18


pli: 2. Nandanavagga


pli: Hirīsutta


pli: “Hirīnisedho puriso,


pli: koci lokasmiṁ vijjati;


pli: Yo nindaṁ apabodhati,


pli: asso bhadro kasāmivā”ti.


pli: “Hirīnisedhā tanuyā,


pli: ye caranti sadā satā;


pli: Antaṁ dukkhassa pappuyya,


pli: caranti visame saman”ti.


title_pli: Saṁyutta Nikāya 1.19 2. Nandanavagga

pli: Saṁyutta Nikāya 1.19


pli: Kuṭikāsutta


pli: “Kacci te kuṭikā natthi,


pli: kacci natthi kulāvakā;


pli: Kacci santānakā natthi,


pli: kacci muttosi bandhanā”ti.


pli: “Taggha me kuṭikā natthi,


pli: taggha natthi kulāvakā;


pli: Taggha santānakā natthi,


pli: taggha muttomhi bandhanā”ti.


pli: “Kintāhaṁ kuṭikaṁ brūmi,


pli: kiṁ te brūmi kulāvakaṁ;


pli: Kiṁ te santānakaṁ brūmi,


pli: kintāhaṁ brūmi bandhanan”ti.


pli: “Mātaraṁ kuṭikaṁ brūsi,


pli: bhariyaṁ brūsi kulāvakaṁ;


pli: Putte santānake brūsi,


pli: taṇhaṁ me brūsi bandhanan”ti.


pli: “Sāhu te kuṭikā natthi,


pli: sāhu natthi kulāvakā;


pli: Sāhu santānakā natthi,


pli: sāhu muttosi bandhanā”ti.


title_pli: Saṁyutta Nikāya 1.2 1. Naḷavagga

pli: Saṁyutta Nikāya 1.2


pli: 1. Naḷavagga


pli: Nimokkhasutta


pli: Sāvatthinidānaṁ.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitā kho sā devatā bhagavantaṁ etadavoca:


pli: “Jānāsi no tvaṁ, mārisa, sattānaṁ nimokkhaṁ pamokkhaṁ vivekan”ti?


pli: “Jānāmi khvāhaṁ, āvuso, sattānaṁ nimokkhaṁ pamokkhaṁ vivekan”ti.


pli: “Yathākathaṁ pana tvaṁ, mārisa, jānāsi sattānaṁ nimokkhaṁ pamokkhaṁ vivekan”ti?


pli: “Nandībhavaparikkhayā,


pli: Saññāviññāṇasaṅkhayā;


pli: Vedanānaṁ nirodhā upasamā,


pli: Evaṁ khvāhaṁ āvuso jānāmi;


pli: Sattānaṁ nimokkhaṁ pamokkhaṁ vivekan”ti.


title_pli: Saṁyutta Nikāya 1.20 2. Nandanavagga

pli: Saṁyutta Nikāya 1.20


pli: 2. Nandanavagga


pli: Samiddhisutta


pli: Evaṁ me sutaṁ—


pli: ekaṁ samayaṁ bhagavā rājagahe viharati tapodārāme.


pli: Atha kho āyasmā samiddhi rattiyā paccūsasamayaṁ paccuṭṭhāya yena tapodā tenupasaṅkami gattāni parisiñcituṁ.


pli: Tapode gattāni parisiñcitvā paccuttaritvā ekacīvaro aṭṭhāsi gattāni pubbāpayamāno.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ tapodaṁ obhāsetvā yena āyasmā samiddhi tenupasaṅkami; upasaṅkamitvā vehāsaṁ ṭhitā āyasmantaṁ samiddhiṁ gāthāya ajjhabhāsi:


pli: “Abhutvā bhikkhasi bhikkhu,


pli: na hi bhutvāna bhikkhasi;


pli: Bhutvāna bhikkhu bhikkhassu,


pli: mā taṁ kālo upaccagā”ti.


pli: “Kālaṁ vohaṁ na jānāmi,


pli: channo kālo na dissati;


pli: Tasmā abhutvā bhikkhāmi,


pli: mā maṁ kālo upaccagā”ti.


pli: Atha kho sā devatā pathaviyaṁ patiṭṭhahitvā āyasmantaṁ samiddhiṁ etadavoca:


pli: “daharo tvaṁ, bhikkhu, pabbajito susu kāḷakeso, bhadrena yobbanena samannāgato, paṭhamena vayasā, anikkīḷitāvī kāmesu.


pli: Bhuñja, bhikkhu, mānusake kāme;


pli: mā sandiṭṭhikaṁ hitvā kālikaṁ anudhāvī”ti.


pli: “Na khvāhaṁ, āvuso, sandiṭṭhikaṁ hitvā kālikaṁ anudhāvāmi.


pli: Kālikañca khvāhaṁ, āvuso, hitvā sandiṭṭhikaṁ anudhāvāmi.